title: Rakastan sinua ikuisesti

text: Tarinassa Joachim ja Cecilie ovat menossa naimisiin, mutta ennen häitä Marie ajaa Joachimin yli ja tämä halvaantuu kaulasta alaspäin. Marien mies Nils tarjoaa Cecilielle lohtua, ja heidän välilleen syttyy romanssi.


title: Rakastan sinua ikuisesti

text: Elokuva kuvattiin käsivaraisesti, eikä siinä ole musiikkia. Elokuva on varsin rosoinen, mikä tasoittaa sen teho-osastomaisuutta ja yliromanttisuutta. Erään kriitikon mukaan hyvä näyttelijäntyö tekee elokuvasta katsomiskelpoisen.


title: Pacific Central Station

text: Pacific Central Station on rautatieasema Vancouverin kaupungissa, Brittiläisen Kolumbian provinssissa, Kanadassa. Asema on kanadalaisen VIA Railin The Canadian -junan läntinen päätepiste sekä yhdysvaltalaisen Amtrakin Cascades-junan pohjoinen päätepiste. Asemalta on vaihtoyhteys Greyhound Kanadan ja Pacific Coach Linesin linja-autoihin. Lisäksi aseman läheisyydessä sijaitsee Vancouverin sisäista joukkoliikennettä palvelevan SkyTrainin asema.


title: Pacific Central Station

text: Kanadan rautateiden kulta-aikoina useat rautatieyhtiöt laajensivat rataverkkoaan, ja vuosina 1917–1919 Great Northern Railway of Canada rakensi mantereen ylittävän rautatielinjan, jonka läntinen päätepiste oli Pacific Central Station. Rautatie oli jo kolmas Kanadan halki rakennettu linjaus. Ensimmäisen maailmansodan aikana liikenne rautateillä supistui huomattavasti, ja sotateollisuuden tuotteet kuljetettiin pääasiassa Canadian Pacific Railwayn kalustolla. Yhtiö päätyi vaikeuksiin ja haki taloudellista apua valtiolta. Rautatieyhtiö päätyi valtion omistukseen 6. syyskuuta 1918 ja lopulta osaksi nykyistä Canadian National -rautatieyhtiötä.


title: Pacific Central Station

text: Vuonna 1991 asema määriteltiin kansallishistorialliseksi rautatieasemaksi.


title: Pacific Central Station

text: Vuonna 1993 kaukoliikenteen linja-autoterminaali siirtyi rautatieaseman tiloihin, mikä mahdollisti vaihtoyhteydet muualle provinssiin.


title: Silmänpohjan rappeuma

text: Silmänpohjan rappeuma eli verkkokalvon rappeuma eli makuladegeneraatio on silmän näköelimen eli verkkokalvon terävänäköalueen sairaus. Se ei sokeuta silmää, mutta voi pahimmallaan heikentää silmän terävänäköä (lukunäkö, TV-katsomisnäkö). Ikärappeumaa alkaa esiintyä 50 ikävuoden jälkeen. Sairaus luokitellaan joko kuivaksi tai kosteaksi ikärappeumaksi. Suurin osa ikärappeumasta (80-90%) on sairauden kuivaa muotoa. Alkuvaiheessa kuiva ikärappeuma on oireeton, mutta voi vähitellen vuosien (-vuosikymmenien) kuluessa huonontaa silmän terävänäköä. Sairaus esiintyy molemmissa silmissä, mutta näkövaurio voi olla eriasteinen silmien välillä. Kuivaan ikärappeumaan ei tunneta näköä parantavaa hoitoa.


title: Silmänpohjan rappeuma

text: Kostea ikärappeuma on kuivaa ikärappeumaa harvinaisempi. Kuivasta ikärappeumasta poiketen kosteassa ikärappeumassa verkkokalvon terävänäköalueen vaurio kehittyy nopeasti yleensä kuukausien kuluessa. Sairastuneen silmän lukunäkö huononee, kuva vääristyy ja näkökentän keskelle ilmaantuu hämärämpi alue. Oireet ovat usein selvät ja johtavat potilaan silmälääkärin tutkimuksiin. Kostea ikärappeuma johtaa hoitamattomana yleensä sairastuneen silmän lukunäön menetykseen. Aktiivisella hoidolla on mahdollista yrittää estää lukunäön huononeminen. Hoitomuotoja ovat laservalopolttohoito, valoaktivaatiolaserhoito, kasvutekijäestäjälääkehoito (= silmän sisälle pistettävät ikärappeumalääkkeet) tai näiden hoitomenetelmien yhdistelmät. Hoitomuoto riippuu kostean ikärappeuman tyypistä, mikä selviää tarkemmissa silmälääkärin tutkimuksissa.


title: Silmänpohjan rappeuma

text: Sekä kuivan että kostean ikärappeuman riskitekijöitä ovat korkea ikä ja tupakointi. Molemmilla ikärappeuman muodoilla on myös perinnöllinen tausta.


title: Silmänpohjan rappeuma

text: Ikärappeuma on korkean iän mukanaan tuoma silmäsairaus. 70% eläkeikäisten (≥65-vuotiaat) uudesta näkövammaisuudesta vuonna 2011 johtui silmän ikärappeumasta (Näkövammarekisteri 2011). Tästä hieman yli puolet johtui sairauden yleisemmästä eli kuivasta muodosta.


title: MetLife Building

text: MetLife Building on pilvenpiirtäjä New Yorkissa Yhdysvalloissa. Rakennuksen alkuperäinen nimi oli Pan Am Building, jolla nimellä monet rakennusta edelleen kutsuvat, sillä siinä toimi alkujaan lentoyhtiö Pan Amin pääkonttori. Uusi nimi otettiin käyttöön vuonna 1981, kun vakuutusyhtiö MetLife osti rakennuksen 400 miljoonalla dollarilla.


title: MetLife Building

text: Vuonna 1963 valmistuneen rakennuksen on suunnitellut arkkitehtitoimisto Emery Roth & Sons yhdessä tunnettujen arkkitehtien Walter Gropiuksen ja Pietro Belluschin kanssa. Rakennus sijaitsee Midtownin kaupunginosassa Park Avenuella Grand Central Terminal -rautatieaseman pohjoispuolella. Itä-länsisuunnassa venytetty kahdeksankulmainen rakennus sulkee Park Avenuen katunäkymän, mistä rakennusta ja sen arkkitehteja on arvosteltu. Gropiuksen suunnitelmien mukaan vanha rautatieasema oli tarkoitus purkaa, jotta MetLife Buildingin edustalle voitaisiin rakentaa puisto.


title: Stadio Alberto Braglia

text: Stadio Alberta Braglia on jalkapallostadion Modenassa, Italiassa. Se valmistui 11. lokakuuta 1936, ja sen katsomoihin mahtuu noin 20 000 katsojaa.


title: Stadio Alberto Braglia

text: Stadion toimii Italian jalkapallon toiseksi korkeimmalla sarjatasolla Serie B:ssä pelaavan Modena FC:n kotikenttänä. Vuoteen 2009 asti siellä kotiottelunsa pelasi myös US Cassiolo Calcio, kunnes sai oman stadioninsa, Stadio Enzo Riccin.


title: David Sloan Wilson

text: David Sloan Wilson (s. 1949 Norwalk, Connecticut) on yhdysvaltalainen evoluutiobiologi. Wilson on parhaiten tunnettu työstään ryhmävalinnan parissa.


title: David Sloan Wilson

text: Wilson on suorittanut Bachelor of Arts -tutkinnon University of Rochesterissa vuonna 1971 ja Doctor of Philosophyn vuonna 1975 Michigan State Universityssa.


title: David Sloan Wilson

text: Wilson on naimisissa ja hänella on kaksi lasta.


title: Mikromegas

text: Mikromegas (ransk. "Micromégas") on Voltairen vuonna 1752 julkaistu filosofinen tarina.


title: Mikromegas

text: Kertomuksen tapahtumat ja filosofiset pohdinnat viittaavat siihen, että Voltaire oli kirjoittanut sen ensimmäisen version jo vuosina 1738–1739. Tuolloin hän lähetti Preussin Frederikille tarinan "Voyage du Baron Gangan", joka muistuttaa monin tavoin "Mikromegasia".


title: Mikromegas

text: Tarinassa on monia viitteitä Voltairen ajan tapahtumiin, henkilöihin ja kirjoituksiin. Paikoin Voltaire parodioi aikalaistensa tekstejä ja sekoittaa faktaa ja fiktiota keskenään. Viittaus haaksirikkoisesta retkikunnasta perustuu tosiseikkoihin, ranskalaisen Pierre Louis Moreau de Maupertuis'n johtaman retkikunnan matkaan Lappiin 1736–1737, jonka tarkoitus oli mitata maan leveyspiiriä.


title: Mikromegas

text: Kertomuksen keskushenkilönä on mittasuhteiltaan valtava Siriuksen asukas Mikromegas. Parodinen nimi tulee kreikan sanoista 'micro' eli pieni ja 'mega' eli suuri. Hänet karkotetaan maastaan mielipiteittensä vuoksi, ja hän lähtee itseään sivistääkseen kiertämään avaruutta. Matkallaan hän osuu Saturnuksen akatemian sihteeriin, joka on häneen verrattuna kääpiö. Yhdessä nämä jättiläinen ja kääpiö päättävät tehdä matkan Maahan.


title: Mikromegas

text: Mikromegas ja kääpiö saapuvat Pohjanlahden rannikolle, jossa tutkimusretkikunta on joutunut haaksirikkoon. Avaruuden asukkaiden silmissä Maa on pieni ja ihmiset ovat verrattavissa hyönteisiin. Kommunikaatio lajien kesken kuitenkin onnistuu, ja muukalaiset ja ihmiset pääsevät vuorovaikutukseen. Yhdessä he pohtivat ajan olennaisia kysymyksiä, kuten sielun sijaintia, materian ja hengen suhdetta, ajatusten syntyä ja Jumalan olemassaoloa. Keskustelun päätteeksi Mikromegas lähtee ja antaa ihmisille kirjan kaiken tarkoituksesta.


title: Vero Copner Wynne-Edwards

text: Vero Copner Wynne-Edwards (1906 Leeds – 1997) oli ekologian merkittäviä kehittäjiä.


title: Vero Copner Wynne-Edwards

text: Wynne-Edwards syntyi vuonna 1906 kuudenneksi lapseksi perheeseensä. Hän kiinnostui luonnonhistoriasta isänsä kautta. Hän kiinnostui eläintieteestä ja suoritti tutkinnon siitä Oxfordissa vuonna 1927. Wynne-Edwards erikoistui etenkin lintujen tutkimiseen. Hän kuoli vuonna 1997 91 vuoden iässä.


title: Vero Copner Wynne-Edwards

text: Wynne-Edwardsin tärkein tieteellinen työ oli "Animal Dispersion in Relation to Social Behaviour", jonka hän julkisti vuonna 1962. Tässä työssä hän esitteli ajatuksiaan kiistanalaisesta ryhmävalinnasta.


title: Capcom vs. SNK 2

text: Capcom vs. SNK 2: Mark of the Millennium 2001 on Capcomin kehittämä ja tuottama japanilainen tappelupeli. Japanissa peli ilmestyi nimellä Capcom vs. SNK 2: Millionaire Fighting 2001 (). Pelin ilmestyi vuonna 2001 alun perin kolikkopeliksi Sega NAOMI -laitteistolle, mutta myöhemmin samana vuonna se julkaistiin myös Sega Dreamcast- ja PlayStation 2 -pelikonsoleille. Dreamcast-versio ilmestyi myyntiin vain Japanissa. Vuonna 2002 Nintendo GameCubelle ja vuonna 2003 Xboxille ilmestyi pelin päivitetty versio nimeltä Capcom vs. SNK 2 EO.


title: Capcom vs. SNK 2

text: "Capcom vs. SNK 2":n pelattavuus yhdistelee pelimekaniikan ominaisuuksia "Street Fighter" - ja "The King of Fighters" -sarjoista. Pelin hahmoille on käytössä kuusi pelityyliä, jotka vaikuttavat lähinnä Super Combo -hyökkäysten suorittamisessa. Tyylien nimet ovat C-Groove, A-Groove, P-Groove, S-Groove, N-Groove ja K-Groove. Niiden pelattavuus on perustuu tappelupelien "Street Fighter Alpha 3" (C-Groove ja A-Groove), "Street Fighter III" (P-Groove), "The King of Fighters '94" (S-Groove), "The King of Fighters '98" (N-Groove) ja "" (K-Groove) pelimekaniikkaan.


title: Capcom vs. SNK 2

text: "Capcom vs. SNK 2" kuuluu Capcomin ja SNK:n "Capcom vs. SNK" -pelisarjaan, jossa molemman pelitalon tappelupelisarjojen hahmot ottavat toisistaan mittaa. Lähes kaikki pelin hahmot esiintyvät pääasiassa Capcomin "Street Fighterissa" ja SNK:n "The King of Fightersissa". Monet pelissä esiintyvistä "The King of Fightersin" hahmoista ovat peräisin SNK:n entisistä "Art of Fighting" - ja "" -tappelupelisarjoista. Pelissä on myös hahmoja Capcomin "Darkstalkers"-, "Final Fight" - ja "Rival Schools" -sarjoista ja SNK:n "The Last Blade" - ja "Samurai Shodown" -sarjoista. Pelin hahmokaarti koostuu 44 hahmosta, mutta päivitetyn version neljä lisähahmoa nostavat lukumäärän 48 pelaajahahmoon.


title: Capcom vs. SNK 2

text: Pelin grafiikkasuunnittelussa SNK antoi sen tappelupeleissä esiintyville hahmoille sprite-grafiikalla uudelleenpiirretyt ja -animoidut hahmomallit. Vastaavasti Capcom uudelleenpiirsi hahmomallit vain Akumalle, Shin Akumalle, Chun-Lille, Eaglelle, Evil Ryulle, Kenille, M. Bisonille, Makille, Ryulle ja Yunille. Loput Capcomin hahmojen hahmomalleista lainattiin suoraan pelitalon edellisistä tappelupeleistä, kuten "Street Fighter Alpha" -sarjasta. Tämän käytännön takia Capcom sai arvostelua laiskasta ja saamattomasta pelisuunnittelusta, koska vanhat hahmomallit, erityisesti "Darkstalkersista" kierrätetyllä Morriganilla, pyörivät matalalla resoluutiolla ja ovat graafisesti suttuisia verrattuna SNK:n uusiin yksityiskohtaisiin hahmomalleihin.


title: Capcom vs. SNK 2

text: "Capcom vs. SNK 2 EO" on pelin päivitetty versio, jossa on muutoksia pelimekaniikkaan ja neljä uutta hahmoa. Päivitetty versio esittelee peliin uuden EO-järjestelmän, jossa pelaaja pystyy suorittamaan erikoishyökkäyksiä vaivattomasti osoittamalla pad-ohjaimen tattia tiettyyn suuntaan. Peliin on lisätty myös kaksi uutta pelityyliä, AC-ism ja GC-ism, joista jälkimmäinen oli alun perin suunniteltu GameCuben ohjaimelle. Pelin hahmokaartiin on lisätty Evil Ryu, Shin Akuma, Orochi Iori ja Ultimate Rugal, jotka ovat voimakkaampia kuin tavalliset Ryu, Akuma, Iori Yagami ja Rugal Bernstein. Shin Akuma ja Ultimate Rugal on esiintyvät yksinpelissä loppuvastuksina.


title: 9951 Tyrannosaurus

text: 9951 Tyrannosaurus on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi E. W. Elst vuonna 1990. Asteroidi sai nimensä suuren liitukautisen Tyrannosaurus-hirmuliskon mukaan. Ennen nimeämistään kohde tunnettiin tunnuksella 1990 VK5. Koska Tyrannosauruksen absoluuttinen magnitudi (H) on 14,1, sen läpimitta on todennäköisesti neljän ja yhdeksän kilometrin välillä.


title: Torbern Bergman

text: Torbern Bergman (1735–1784) oli ruotsalainen kemisti ja mineralogi. Hänen väitöskirjansa oli nimeltään "Disquisitio de Attractionibus Electivis".


title: Torbern Bergman

text: Bergmanin sanotaan kehittäneen keinotekoisen mineraaliveden 1770 luonnonlähteistä virtaavan hiilihappoisen veden esikuvan mukaan.


title: 6336 Dodo

text: 6336 Dodo on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi S. Otomo vuonna 1992. Asteroidi sai nimensä Mauritiuksen saarella eläneen sukupuuttoon kuolleen lentokyvyttömän kyyhkystensukuisen dodo-linnun mukaan. Ennen nimeämistään pikkuplaneetta tunnettiin tunnuksella 1992 UU. Dodoa ei pidä sekoittaa toiseen päävyöhykkeen asteroidiin nimeltä 209 Dido.


title: Salli Systems

text: Salli Systems, eli Easydoing Oy, on ergonomisten kalusteiden suunnitteluun ja valmistukseen erikoistunut suomalainen perheyritys osakeyhtiön muodossa. Yrityksellä on maailmanlaajuinen patentti keksimälleen keskiraolliselle satulatuolille. Salli Systemsin tavoite on saada aikaan istumakulttuurin vallankumous, jonka myötä ihmiset istuisivat vähemmän terveydelle haitallisesti.


title: Salli Systems

text:
Yrityksen varatoimitusjohtajana ja markkinointipäällikkönä toimii fysioterapeutti.
Salli Systemsin tehtaan sijainti on Rautalammilla, Keski-Savossa. Tuotanto- ja toimitilat on rakennettu Sahalan Kartanon vanhaan navettaan, joka on yli 200 vuotta vanha. Satulatuolit tehdään suureksi osaksi käsityönä. Suomalaisen Työn Liitto on myöntänyt Salli Systemsille Avainlippu-merkin.


title: Salli Systems

text: Yrityksen mukaan valmistamiensa satulatuolien muotoilu, joka aikaansaa hyväryhtisen istunnan ilman haitallista painetta pehmytkudoksille (mm genitaaleille), vähentää merkittävästi istumaperäisiä vaivoja, kuten selkäkipuja. Kuopion yliopiston tekemässä riippumattomassa tutkimuksessa on todistettu istumapaineen keskittyvän istuinkyhmyille, mikä vähentää istumapaineen kohdistumista genitaalialueelle, lantionpohjaan ja suurille lihaksille pakaroissa ja reisissä.


title: Salli Systems

text: Sallin satulatuolin päällä istuessa kulma lantiossa on n. 135 astetta. Skottilais-kanadalaisen tutkimuksen mukaan haitaton kulma selän ja reisien välillä on 135 astetta tai suurempi. Tämä todettiin magneettikuvauksien avulla, joissa koehenkilöt istuivat toimistotuoleissa eri asennoissa.


title: Salli Systems

text: Keskiraollista satulatuolia Salli Systems mainostaa olevan selälle ja genitaaleille terveydelle haitattomin istuinvaihto.


title: Salli Systems

text: Yritys vie Salli satulatuoleja 48 maahan (kevät 2013)


title: Salli Systems

text: Salli Systems on julkaissut arvonsa, jossa se kuvailee omia taloudellisia, sosiaalisia ja ympäristöön liittyviä vastuitaan. Yritys on ilmoittanut tavoitteekseen korvata tulevaisuudessa kaikki hiilidioksidipäästöt.


title: Salli Systems

text: Yrityksen verkkosivuille on kerätty tietoa ergonomiasta, myös sellaista tietoa mikä ei liity myymiinsä tuotteisiin. Sivuilla kannustetaan myös terveelliseen elämäntapaan.


title: Salli Systems

text: Keskiraollinen satulatuoli on herättänyt medioissa kiinnostusta. Conan O'Brien esitteli Salli satulatuolia ja siihen liittyvää valmistajan tekemää videota The Tonight Show-keskusteluohjelmassa kesällä 2009.


title: Yhdysvaltain oikeusministeriö

text: Yhdysvaltain oikeusministeriö ("engl." United States Department of Justice tai DOJ) on ministeriö, joka vastaa Yhdysvaltain lakien toimeenpanosta ja valvonnasta sekä hallinnon oikeudenmukaisuudesta. Ministeriötä johtaa Yhdysvaltain oikeusministeri. Ministeriö perustettiin 1. heinäkuuta 1870. Oikeusministeriön päämaja on "Robert F. Kennedy Department of Justice Building" ja se sijaitsee Washingtonissa.


title: Yhdysvaltain oikeusministeriö

text: Sen jälkeen kun presidentti Donald Trump painosti Jeff Sessionsin eroamaan marraskuussa 2018, virkaatekevänä ministerinä on ollut Matthew G. Whitaker. Seuraavaksi oikeusministeriksi Trump on nimittänyt William Barrin, mutta senaatti ei ole vielä vahvistanut nimitystä. Apulaisoikeusministeri Rod Rosenstein on luopumassa virasta, kun uusi oikeusministeri nimitetään.


title: Dodo (täsmennyssivu)

text: Dodo voi tarkoittaa seuraavia:


title: Giovanny Espinoza

text: Giovanny Patricio Espinoza Pabón (s. 12. huhtikuuta 1977 Charguayaco, Ecuador) on ecuadorilainen jalkapalloilija, pelipaikaltaan keskuspuolustaja.


title: Giovanny Espinoza

text: Pelatessaan LDU Quiton joukkueessa, Espinoza onnistui voittamaan liigamestaruuden vuonna 2004. Hänen lempinimensä on "La Sombra", joka suomeksi tarkoittaa "varjoa". Nimi tulee hänen suuren kokonsa vuoksi, minkä johdosta hän myös luo suuren varjon.


title: Giovanny Espinoza

text: 25. tammikuuta 2007 Espinoza siirrettiin LDU Quitosta alankomaalaiseen Vitesseen, jossa hän korvasi Ruud Knolin. Hän allekirjoitti sopimuksen kesäkuulle 2008. Ensimmäisen ottelunsa joukkueessa hän pelasi 10. helmikuuta 2007 SC Heerenveeniä vastaan.


title: Giovanny Espinoza

text: Kesäkuussa 2009 Espinoza siirtyi edellisestä joukkueestaan Barcelona SC:stä Englannin Valioliigaan Birmingham Cityyn kaksivuotisella sopimuksella. Hän teki debyyttinsä 25. elokuuta Southamptonia vastaan pelatussa ottelussa, mutta sen jälkeen hän oli kauan vaihtopelaajan roolissa.


title: Giovanny Espinoza

text: 12. tammikuuta 2010 hänen sopimuksensa Birminghamin kanssa mitätöitiin, ja Espinoza siirtyi Chilen pääsarjassa pelaavaan Unión Españolaan pelattuaan vain kahdessa ottelussa Birminghamin joukkueessa.


title: Giovanny Espinoza

text: Espinoza teki debyyttinsä Ecuadorin maajoukkueessa vuonna 1996, vain viikon sen jälkeen kun täytti 19 vuotta. Hän pelasi myös MM-kilpailuissa 2002 ja 2006, joista jälkimmäisissä hän kuului joukkueen avauskokoonpanoon kaikissa neljässä ottelussa. Hän pelasi maajoukkueessa 90 ottelua ja teki niissä kolme maalia.


title: Giovanny Espinoza

text: Espinoza on myös pelannut Ecuadorin joukkueessa Copa Américan mestaruusturnauksessa vuosina 2001, 2004 ja 2007.


title: Uimala Katariina

text: Uimala Katariina on Kotkan Katariinan kaupunginosassa sijaitseva uimahalli, jonka yhteydessä on myös maauimala. Maauimalassa käytiin avauskilpailut vuonna 1954 ja yleiseen käyttöön se avattiin 1955. Uimahalli valmistui 1970.


title: Uimala Katariina

text: Sisäaltaan pituus on 25 metriä, maksimisyvyys 4,8 m ja minisyvyys 1,4 m. Lisäksi sisällä on kuntoutusallas, lastenallas ja pienten lasten allas. Laitteistoina on niska- ja selkähierontasuihkut, porepenkki ja vastavirtalaite.


title: Uimala Katariina

text: Maauimalan altaan pituus on 50 metriä. Hyppytelineet ovat 10 metrin, 7,5 metrin ja 5 metrin korkeudella sekä ponnahduslauta yhden metrin korkeudella. Ulkotiloissa on myös katsomo, lasten ulkoallas ja laaja auringonottoalue. Maauimala on yleensä auki peruskoulujen kesäloman ajan.


title: 85585 Mjolnir

text: 85585 Mjolnir on Maan lähelle tuleva, pikkuplaneetta joka kuuluu Apollo-asteroideihin. Se on myös Maata uhkaava asteroidi. Mjolnirin löysi R. Tucker vuonna 1998. Pikkuplaneetta sai nimensä skandinaavisen mytologian Thor-jumalan Mjölnir-vasaran mukaan. Ennen nimeämistään asteroidi tunnettiin tunnuksella 1998 FG2. Koska Mjolnirin absoluuttinen magnitudi (H) on 21,407, sen läpimitta on todennäköisesti vain 130:nen ja 300:n metrin välillä.


title: Mjolnir (täsmennyssivu)

text: Mjolnir, Mjölnir tai Mjöllnir voi tarkoittaa seuraavia:


title: Tuki- ja liikuntaelinsairaudet

text: Tuki- ja liikuntaelinsairaus, lyhennettynä TULES, on sairaus, tulehdus tai oireyhtymä, joka vaikuttaa osaan tai koko tuki- ja liikuntaelimeen.


title: Tuki- ja liikuntaelinsairaudet

text:
Suomessa noin viidesosa kansasta kärsii TULESista. Yleisin on Terveyden ja hyvinvoinnin laitoksen mukaan krooninen alaselkäoireyhtymä, josta kärsii 17 % Suomen aikuisista.
Tuki- ja liikuntaelinsairaudet aiheuttavat merkittäviä kustannuksia yhteiskunnalle ja yrityksille. TULES oli yleisin syy sairauspäivärahan myöntämiselle vuosina 2004-2008. Vuonna 2008 Kela myönsi TULES-oireiden aiheuttamien sairauspoissaolojen vuoksi 5,4 miljoonaa sairauspäivärahaa eli n. 82 miljoonaa euroa (minimisairauspäiväraha 15,20 €). Yrityksille aiheutuvista kustannuksista ei ole tehty virallisia arvioita.


title: Karhulan uimahalli

text: Karhulan uimahalli on Kotkan Karhulan kaupunginosassa sijaitseva uimahalli. Halli valmistui 1978. Pääaltaan pituus on 25 metriä. Lisäksi hallissa on lastenallas, kylmäallas ja kaksi kuntosalia. Pääaltaan hyppytorni on kolmen metrin korkeudella ja pomppulauta yhden metrin korkeudella.


title: Karhulan uimahalli

text: Karhulan uimahallissa tehtiin merkittävä peruskorjaus vuosina 2009–2010. Pääaltaan matalan puolen pohjaa nostettiin vesiliikunnan helpottamiseksi. Halliin tuli muun muassa hissi, kaksi invasaunaa, kirkasvalohuone ja kaksi kuntosalia.


title: Karhulan uimahalli

text: Karhulan uimahallin pihalle sijoitettiin peruskorjauksen jälkeen ennen Karhulan torilla sijainnut Esko Heikkilän veistos "Portsari ja kaksonen".


title: Radmila Manojlović

text: Radmila Manojlović () (s. 25. elokuuta 1985 Požarevac, Serbia, Jugoslavia) on serbialainen pop folk-laulaja. Kasvaessaan kylässä nimeltään Četereže, hän alkoi laulaa klubeissa ja häissä ympäri Serbiaa (ansaitakseen rahaa perheelleen, jolla oli taloudellisia vaikeuksia) heti kun oli käynyt peruskoulun. Opiskeluaikanaan lukiossa hän oli yksi parhaita oppilaita.


title: Radmila Manojlović

text: Vuonna 2004 hän aloitti kilpailun nimeltä "Zvezde Granda" ("Grandin tähdet"), joka on yksi suurimmista kilpailuista nuorille folk ja pop laulajille Serbiassa (itse kilpailu muistuttaa "Idols"-kisaa). Hän pääsi kilpailussa semifinaaliin, mutta putosi ennen finaalia. Kuitenkin vuonna 2007 hän yritti vielä ja tuli finaalissa toiseksi. Hänestä tuli yksi Serbian suosituimmista folk-laulajista, vaikka hän on julkaissut vain kaksi kappaletta: ”Nikada više” (”Ei koskaan enää”), albumilla 12 muun finalistin ja semifinalistin kanssa ”Bole ove usne neverne” (”Nämä uskottomat huulet satuttavat”), esiintyi ”Grand festivaaleilla”, Serbian suurimmalla folk-festivaalilla. Molemmat kappaleet ovat erittäin suosittuja entisen Jugoslavian maissa, kun taas ”Nikada više” on valittu vuoden 2007 kappaleeksi.


title: Radmila Manojlović

text: Tällä hetkellä hän on kiertueella kuuden muun finalistin kanssa "Zvezde Granda" -kisasta (koko Serbia, Makedonia, Montenegro, Bosnia & Herzegovina, Slovenia, Itävalta ja Sveitsi). Konsertit houkuttelevat tuhansia nuoria. Radmila on tullut kuuluisaksi hänen erittäin energisestä live-esiintymisestään. Samaan aikaan hän opiskelee taloutta Belgradissa ja valmistelee ensimmäistä albumiaan serbialaisen säveltäjän Dragan Brajović Brajan kanssa.


title: Radmila Manojlović

text: Manojlovic seurustelee serbialaislaulaja Milan Stankovićin kanssa.


title: Bailataa

text: Bailataa on rap-yhtye Sauruksen ensimmäinen single sen viidenneltä "Elossa" -studioalbumilta. Single julkaistiin digitaalisessa muodossa 6. heinäkuuta 2010.


title: Avoin oppiminen

text: Avoin oppiminen on Freinet- ja Montessoripedagogiikasta juontunut opetusmenetelmä, jossa oppilaat opiskelevat oma-aloitteisesti, itsenäisesti ja omien kiinnostuksen kohteidensa mukaan. Opiskelua ei suoranaisesti sanele mikään tutkintorakenne tai muu ulkopuolinen rajoite. Avoin oppiminen tapahtuu vapaa-ajalla ja kilpailee muiden vapaa-ajan käyttötapojen kanssa.


title: Isabelle Fuhrman

text: Isabelle Fuhrman (s. 25. helmikuuta 1997 Washington, Yhdysvallat) on yhdysvaltalainen näyttelijä. Hän on näytellyt muun muassa Estheriä elokuvassa "Ottolapsi" ja Clovea elokuvassa "Nälkäpeli".


title: Isabelle Fuhrman

text: Isabelle Fuhrman vietti lapsuutensa Atlantassa. Hänen vanhempansa ovat Nick Fuhrman ja neuvostoliittolaissyntyinen toimittaja Elina Fuhrman. Hänellä on vanhempi sisko laulaja Madeline Fuhrman.


title: Isabelle Fuhrman

text: Fuhrmanin näyttelijänura alkoi seitsemänvuotiaana, kun Cartoon Networkin näyttelijöiden valitsija löysi hänet ja laittoi hänet "Cartoon Fridays" -ohjelmaan. Fuhrman teki suuren elokuvadebyyttinsä vuoden 2007 draamassa "Hounddog". Samana vuonna hänet valittiin "Ottolapsi"-elokuvan päähenkilöksi Peter Sarsgaardin ja Vera Farmigan kanssa. Fuhrmanin esiintyminen Estherinä sai kriitikoilta kehuja: se oli kuulemma "palkintojen arvoinen" ja "yksi lapsinäyttelijöiden ikimuistoisimmista esiintymisistä vuosiin".


title: Isabelle Fuhrman

text: Fuhrmanin muita esiintymisiä ovat roolit Gretchen Dennisinä "Aavekuiskaaja"-televisiosarjassa, Grace O'Neilinä "Lain kourat" -televisiosarjan pilottijaksossa sekä erinäiset roolit monissa, kuten Pizza Hutin ja Kmartin, mainoksissa.


title: Isabelle Fuhrman

text: Fuhrman on pääroolissa Angie Vanderveerina tulevassa komediatrillerissä "Salvation Boulevard". Hänen seuraava projektinsa on päärooli Sara Crewenä modernissa uudessa versiossa Shirley Templen klassikosta "Pikku Prinsessa".


Maa aikojen alussa 7 – Kylmän tulen kivi ("The Land Before Time VII: The Stone of Cold Fire") on yhdysvaltalainen animaatioelokuva.


title: Maa aikojen alussa 7 – Kylmän tulen kivi

text: Elokuvan päähahmot ovat viisi dinosauruskaverusta, Pikkutassu, Sera, Piikki, Alli ja Petri. Elokuvassa seikkailee myös kaksi "sateenkaarinaamaa", joille ovat suomenkielisessä versiossa äänensä antaneet Iiris Heiskanen, Kari Tamminen ja Aleksi Karjula.


title: José Anigo

text: José Anigo (s. 15. huhtikuuta 1961) on ranskalainen jalkapallovalmentaja ja entinen puolustaja.


title: José Anigo

text: Anigo aloitti pelaajauransa juniorina Cité Saint-Louis'n ja Provence Sportsin joukkueissa, kunnes liittyi 1975 Olympique de Marseillen juniorijoukkueeseen. Hän debytoi edustusjoukkueessa 1979 ja pelasi seurassa kaikkiaan yli 200 sarjaottelua. Hän oli mukana OM:n noustessa pääsarjaan kaudella 1983–1984. Hän jätti seuran 1987 vähäisen peliajan vuoksi ja siirti Nîmes Olympiqueen. Kolmen kauden jälkeen Anigo siirtyi US Marseille Endoumeen. Hän pelasi uransa lopun alemmilla sarjatasoilla ja edusti myös SO Cassis Carnoux'ta. Hän lopetti pelaajauransa 35-vuotiaana 1996.


title: José Anigo

text: Pelaajauransa lopulla Anigo toimi kauden 1995–1996 US Endoumen pelaajavalmentajana. Hän toimi myös yhden kauden ajana GS Consolat'n päävalmentajana, kunnes palasi Olympique Marseillen organisaatioon ja aloitti työskentelyn valmentajana "centre de formation'ssa"'. Kesäkuussa 2001 Anigosta tuli OM:n päävalmentaja, mutta pesti jäi lyhyeksi, kun Tomislav Ivićin palasi takaisin jo syyskuussa. Anigo nousi päävalmentajaksi uudelleen tammikuussa 2004 Alain Perrinin potkujen jälkeen. Hänen johdollaan seura sijoittui kauden päätteeksi Liguessä seitsemänneksi ja eteni UEFA Cupin finaaliin, jossa Valencia CF oli kuitenkin parempi maalein 2–0. Hyvän menestyksen vuoksi Anigo sai jatkaa tehtävässään, mutta kehno syyskausi koitui lopulta kohtaloksi ja hän sai lähteä joulukuussa 2004.


title: José Anigo

text: Kauden 2005–2006 alusta alkaen Anigo on jatkanut uraansa Olympique Marseillessa urheilutoimenjohtajana. Hänen aikanaan seura on hankkinut useita nuoria lupaavia pelaajia (Franck Ribéry, Mamadou Niang, Steve Mandanda) sekä kokeneempia vahvistuksia (Djibril Cissé, Benoît Cheyrou), jotka ovat olleet avainasemassa seuran paluussa Ranskan huipulle. Joulukuussa 2013 Olympique Marseille erotti päävalmentajansa Élie Baupin ja ilmoitti, että Anigo toimii seuran päävalmentajana kauden loppuun saakka.


title: José Anigo

text: Kesäkuussa 2015 Anigo palasi valmennustehtäviin, kun hänestä tuli tunisialaisen Espérancen päävalmentaja. Viisi tappiota kauden seitsemästä ensimmäisestä ottelusta johtivat pikapotkuihin elokuun lopussa.


title: José Anigo

text: Heinäkuussa 2017 Anigo palasi valmennustehtäviin kreikkalaisseura Levadiakosin päävalmentajana. Ranskalaisen johdolla seura sijoittui Kreikan Superliigassa kymmenenneksi. Kauden 2017/18 jälkeen Anigo siirtyi Levadiakosista Panionionisin päävalmentajaksi. Anigon pesti päättyi potkuihin joulukuun alussa 2018, kun Panionios oli Kreikan liigassa kahdeksantena.


title: Aryana Engineer

text: Aryana Engineer (s. 6. maaliskuuta 2001) on kanadalainen lapsinäyttelijä, joka teki debyyttinsä vuoden 2009 kauhuelokuvassa "Ottolapsi.


title: Aryana Engineer

text: Engineer syntyi 6. maaliskuuta 2001 Vancouverissa Brittiläisessä Kolumbiassa. Hänet löysi hänen agenttinaapurinsa, joka näki hänen kommunikoivan kuuron äitinsä kanssa viittomakielellä. Naapuri esitteli hänet "Ottolapsi"-elokuvan näyttelijöiden valitsijoille, jotka etsivät viittomakielen taitavaa nuorta tyttöä Maxin osaan. Aryana sai roolin.


title: Aryana Engineer

text: Aryanan kuulo on heikko, ja hän käyttää kuulolaitetta.


title: Drumbo

text: John ”Drumbo” French (s. 29. syyskuuta 1948) on yhdysvaltalainen rumpali ja muusikko. Hän soitti Captain Beefheartin "Trout Mask Replica" -albumilla ja lukuisissa muissa Beefheartin levytyksissä. Beefheart kutsui häntä nimellä ”Drumbo”. Frenchillä oli merkittävä rooli the Magic Bandissä ja "Trout Mask Replica" -session aikana. French nuotinsi Beefheartin pianolla soittamat musikaaliset ideat yhtyeen muille jäsenille. Vuonna 2008 French julkaisi taiteilijanimellään Drumbo soololevynsä "City of Refuge". Albumilla soittaa the Magic Bandistä tunnettuja muusikoita kuten John Thomas, Mark Boston (taitelijanimi Rockette Morton), Bill Harkleroad (taiteilijanimi Zoot Horn Rollo) ja Greg Davidson (taiteilijanimi Ella Guru). Albumin julkaisi brittiläinen levymerkki Proper Records. Vuonna 2010 French julkaisi ajastaan the Magic Bandissä muistelmateoksen "Beefheart: Through the Eyes of Magic".


title: UDP-glukuronyylitransferaasi

text: UDP-glukuronyylitransferaasi eli UGT on entsyymi, joka katalysoi glukuronidaatiota eli metaboliaa, jossa entsyymin substraattiin liitetään glukuronihapporyhmä UDP-glukuronihapolta. UDP-glukuronyylitransferaasientsyymit ovat tärkeitä lääkeaineiden ja myrkyllisten vierasaineiden aineenvaihdunnassa. Ihmisellä entsyymejä on erityisesti maksassa, munuaisissa ja suolistossa.


title: UDP-glukuronyylitransferaasi

text: UDP-glukuronyylitransferaaseja on useita erilaisia ja nisäkkäillä tunnetaan ainakin 50 erilaista isomorfia. Ihmisen UDP-transferaasit jaetaan kahteen ryhmään UGT1- ja UGT2-entsyymit. Jokaisella entsyymillä on omat substraattinsa ja myös inhibiittorinsa. Substraatteja voivat olla ihmisen omat aineenvaihduntatuotteet, kuten bilirubiini, hormonit kuten androsteroni ja estradioli sekä lääkeaineet, kuten ibuprofeeni, klotsapiini ja naltreksoni.


title: UDP-glukuronyylitransferaasi

text: UDP-glukuronyylitransferaasit toimivat tehokkaimmin eliöstä riippuen lämpötilan ollessa 2–55 °C ja pH:n ollessa 6–8,5. Entsyymejä inhibitoivat muun muassa elohopean, kuparin, raudan ja nikkelin ionit. Lääkeaineista UDP-glukuronyylitransferaasien toimintaa heikentävät muun muassa probenesidi, naltroksaani ja flukonatsoli. Monet UDP-glukuronyylitransferaasien substraateista ovat suuremmissa pitoisuuksissa niiden inhibiittoreita.


title: UDP-glukuronyylitransferaasi

text: Gilbertin oireyhtymässä bilirubiinin glukuronidaatiota katalysoivan UPD-glukuronyylitransferaasin toiminta on hieman heikentynyt. Huomattavasti harvinaisemmassa Crigler–Najjarin oireyhtymässa saman entsyymin teho on huomattavasti heikentynyt tai entsyymiä ei erity lainkaan.


title: UGT

text: UGT voi tarkoittaa muun muassa seuraavia:


title: Karel Roden

text: Karel Roden (s. 18. toukokuuta 1962, České Budějovice) on tšekkiläinen näyttelijä.


title: Karel Roden

text: Rodenin isä ja isoisä olivat myös näyttelijöitä. Opiskeltuaan teatteritaidetta Prahassa hän on esittänyt elokuvissa ja teattereissa monia rooleja.


title: Karel Roden

text: Tšekin ulkopuolella hänet tunnetaan monista Hollywood-rooleistaan, kuten elokuvissa "15 Minutes" (2001), "Blade II" (2002), "Bulletproof Monk" (2003), "Medusan isku" (2004), "Hellboy" (2004), "Running Scared" (2006), "Largo Winch" (2008), "RocknRolla" (2008) ja "Ottolapsi" (2009). Hänellä oli myös pieni rooli vuoden 2007 elokuvassa Mr. Bean lomailee. Hän esitti Juraj Thurzoa "Bathory"-elokuvassa vuonna 2008.


title: Karel Roden

text: Pääroolistaan elokuvassa "Guard No. 47" Roden sai Czech Lion -palkinnon. Hän sai myös Alfréd Radok -palkinnon esiintymisestään Brunona "Le Cocu Magnifique":ssa.


title: Karel Roden

text: Roden tekee Mikhail Faustinin ääniroolin videopelissä Grand Theft Auto 4.


title: Karel Roden

text: Tällä hetkellä Roden on Prahassa näyttelijä-taiteilija Jana Krausován kanssa.


title: C. C. H. Pounder

text: Carol Christine Hilaria Pounder (s. 25. joulukuuta 1952), taiteilijanimeltään CCH Pounder, on guyanalais-amerikkalainen elokuva- ja televisionäyttelijä. Hän on esiintynyt monissa elokuvissa, televisioon tehdyissä elokuvissa, näytelmissä ja television minisarjoissa, ja hän on esiintynyt vierailevana tähtenä monissa tunnetuissa televisio-ohjelmissa. Pounder näyttelee Mo'at Na'via elokuvassa "Avatar".


title: C. C. H. Pounder

text: Pounder syntyi 25. joulukuuta 1952 Georgetownissa. Hänen vanhempansa ovat Betsy Enid Arnella (o.s. James) sekä Ronald Urlington Pounder. Hän kasvoi Englannissa ja hän muutti vuonna 1970 Yhdysvaltoihin, jossa hän meni Ithaca Collegeen. Pounder teki näyttelijädebyyttinsä vuonna 1979 elokuvassa "All That Jazz".


title: C. C. H. Pounder

text: Pounder näytteli elokuvassa "Bagdad Café" ja on esiintynyt monissa toisissa menestyneissä elokuvissa pienemmissä rooleissa. Hän on ensisijaisesti keskittynyt televisiouraansa. 1980-luvun alussa Pounder esiintyi ensi kerran vierasrooleissa sarjassa "Hill Street Blues". Sen jälkeen hän esiintyi vierasrooleissa myös sarjoissa "Miami Vice", "RoboCop 3", "L.A. Law", "Salaiset kansiot", "Living Single" ja "Aikahyppy" ennen, kuin ryhtyi esittämään tri Angela Hicksiä sarjassa "Teho-osasto". Hänen roolinsa sarjassa kesti vuodesta 1994 vuoteen 1997. Tämän jälkeen hän jatkoi vierailevien hahmojen esittämistä, ja esiintyikin sellaisissa sarjoissa, kuin "Oikeus ja kohtuus", "", "Millennium", "The West Wing" ja lyhytaikaisessa tilannekomediasarjassa "Women In Prison".


title: C. C. H. Pounder

text: Vuodesta 2002 vuoteen 2008 hän esiintyi etsivä Claudette Wymsinä FX Networksin poliisidraamassa "Shield - lain varjolla". Hän sai roolistaan ehdokkuuden Emmy-palkinnon saajaski. Aiemmin hän oli ollut Emmy-ehdokkaana vuosina 1995 (vierailustaan "Salaisissa kansioissa") ja 1997 (sarjassa "Teho-osasto").


title: C. C. H. Pounder

text: Pounder on lainannut ääntään joillekin videopeleille ja animaatiotöille. Pounder oli yksi vuonna 2003 julkaistun HBO-elokuvan "Unchained Memories: Readings from the Slave Narrative" lukijoista.


title: C. C. H. Pounder

text: Nykyisin hän esiintyy sarjassa "".


title: C. C. H. Pounder

text: Pounder on naimisissa senegalilaisen antropologisti Boubacar Konen kanssa. Pari meni naimisiin afrikkalaisessa seremoniassa Dakarissa Senegalissa, ja he menivät uudestaan naimisiin Los Angelesissa Kaliforniassa puoli vuotta myöhemmin. Kone on Dakarissa Senegalissa olevan The Boribana Museumin perustaja. Heillä on kolme lasta, Nicole (s. 1971), Libya (s. 1973) ja Matthew (s. 1982).


title: C. C. H. Pounder

text: Pounder omisti ennen korukaupan Banji Girls yhteistyökumppaninsa Conni Marie Brazeltonin kanssa, mutta myy nykyisin koruja vain nettisivujensa kautta.


title: United States Marshals Service

text: United States Marshals Service, lyhyemmin U.S. Marshals tai USMS, suomeksi liittovaltion sheriffi on oikeusministeriön alainen liittovaltion lakia Yhdysvalloissa valvova virasto. Se perustettiin 24. syyskuuta 1789 ja on siten vanhin liittovaltion lakia valvova virasto Yhdysvalloissa. Sen päämaja sijaitsee Arlingtonissa, Virginian osavaltiossa.


title: United States Marshals Service

text: USMS:n työntekijät kantavat ensisijaisena aseenaan Glock 22-, 23- tai 27 -pistoolia. He voivat myös kantaa toista asetta, mikäli kokevat sen tarpeelliseksi. Lisäksi he saavat tarvittaessa käyttöönsä puoliautomaattisen AR-15-kiväärin ja 12-kaliiperisen haulikon. USMS:n erikoisjoukot käyttävät hiljennettyä 9mm versiota Coltin M16-kivääristä tai MP5-konepistooleja sekä erilaisia revolvereja, tarkkuuskivääreitä ja rynnäkkökivääreitä.


title: United States Marshals Service

text: Yli 200 USMS:n työntekijää on kuollut virantoimituksessa. Ensimmäinen työtehtävissä kuollut liittovaltion sheriffi ja samalla Yhdysvaltain ensimmäinen työtehtävissä kuollut liittovaltion poliisivirkamies oli Robert Forsyth, jota ammuttiin 11. tammikuuta 1794.


title: Jaume Collet-Serra

text: Jaume Collet-Serra (s. 23. maaliskuuta 1974 Barcelona) on espanjalaissyntyinen amerikkalainen elokuvaohjaaja.


title: Jaume Collet-Serra

text: Collet-Serra tunnetaan parhaiten vuoden 2005 ohjauksestaan "House of Wax" sekä vuoden 2009 elokuvasta "Ottolapsi". Hän on ohjannut myös draamatrillerin "Unknown", joka sai ensi-iltansa vuonna 2011 ja jossa pääosia näyttelevät Frank Langella, Liam Neeson, January Jones ja Diane Kruger.


title: Carl Eldh

text: Carl Johan Eldh (10. toukokuuta 1873 Film, Uplanti – 26. tammikuuta 1954 Tukholma), oli ruotsalainen kuvanveistäjä.


title: Carl Eldh

text: Eldhin isä oli seppä, ja 19-vuotiaana Carl aloitti opinnot Tekniska högskolanissa. Vuosina 1897–1904 hän oleskeli Pariisissa. Hän sai vaikutteita Auguste Rodinilta. Eldh teki aikansa poliitikoista ja taiteilijoista rinta- ja kokovartalokuvia veistoksellisten monumentaalitöiden ohella.


title: Carl Eldh

text: Tultuaan kotiin Pariisista hän tapasi Elise Perssonin, ja vuonna 1907 heille syntyi tytär Brita. Vuonna 1921 vaimo ja lapsi muuttivat Kaliforniaan. Carl Eldhin kuoleman jälkeen Brita Eldh vaikutti tarmokkaasti Eldhin ateljeemuseon perustamiseen. Ateljeemuseo toimii 1918 valmistuneessa Eldhin entisessä ateljeessa, joka sijaitsee Tukholman keskustan pohjoislaidalla Bellevueparken-puistossa.


title: Carl Eldh

text: Eldh oli Christian Erikssonin ja Carl Millesin kanssa Ruotsin huomattavimpia kuvanveistäjiä 1900-luvun alkupuolella. Eldh työskenteli monien arkkitehtien, kuten Ivar Tengbomin, Erik Lallerstedtin ja Ragnar Östbergin kanssa.


title: Siirtolaisuusinstituutti

text: Siirtolaisuusinstituutti on muuttoliikkeiden tutkimiseen ja dokumentoimiseen erikoistunut laitos. Se perustettiin Turussa vuonna 1974. Lisäksi instituutilla on alueellinen palvelupiste, Pohjanmaan aluekeskus, Seinäjoella.


title: Siirtolaisuusinstituutti

text: Siirtolaisuusinstituutin pääasiallisena tehtävänä on kerätä muuttoliikkeisiin ja etnisiin kysymyksiin liittyvää aineistoa sekä suorittaa ja edistää niitä koskevaa tutkimusta. Sen 36 taustajärjestöön kuuluvat mm. useimmat Suomen yliopistot ja Turun kaupunki. Pääasiallisen toimintarahoituksen Siirtolaisuusinstituutti saa opetus- ja kulttuuriministeriöltä.


title: Siirtolaisuusinstituutti

text: Siirtolaisuusinstituutin Pohjanmaan aluekeskus aloitti toimintansa vuonna 1994. Sen tehtävänä on toteuttaa Siirtolaisuusinstituutin toiminta-ajatusta paikallisesti historiallisella ja kulttuurisella Pohjanmaalla, joka on ollut merkittävin siirtolaisuuden lähtöalue Suomessa.


title: Siirtolaisuusinstituutti

text: Siirtolaisuusinstituutin tutkimusalaan kuuluvat historiallisen ja suomalaisen siirtolaisuuden ohella myös maahanmuutto- ja etnisyyskysymykset sekä maassamuutto. Siirtolaisuusinstituutti järjestää myös seminaareja ja konferensseja tutkijoiden välisen kanssakäymisen edistämiseksi. Tutkimusten julkaisemiseksi Siirtolaisuusinstituutilla on kuusi julkaisusarjaa sekä lisäksi kaunokirjallinen sarja ja neljä kertaa vuodessa ilmestyvä Siirtolaisuus–Migration -aikakauslehti.


title: Siirtolaisuusinstituutti

text: Arkistoinnin tavoitteena on siirtolaisten sekä muuttajien elämään ja itse muuttotapahtumaan liittyvän aineiston kerääminen ja tallentaminen sekä yhteyksien ylläpito muihin arkistoihin. Arkistossa on mm. seuraavia aineistoryhmiä: asiakirjat, siirtolaislehdet, kirjeet, postikortit, haastattelut, musiikkiäänitteet, valokuvat, diat, videot, elokuvat. Lisäksi Siirtolaisuusinstituutti on kerännyt historiallista esineistöä, kuten esim. matka-arkkuja ja kotitaloustavaroita.


title: Siirtolaisuusinstituutti

text: Siirtolaisuusinstituutin kirjaston erityisalana ovat siirtolaisuuden ja muuttoliikkeiden tutkimukseen liittyvät julkaisut ja muu aihepiiriä käsittelevä kirjallisuus. Kirjastoon saapuvat useimmat ulkosuomalaisten eri puolilla maailmaa julkaisemat lehdet sekä suuri määrä aiheeseen liittyviä aikakauslehtiä.


title: Siirtolaisuusinstituutti

text: Siirtolaisrekisteriin kerätään tietoja siirtolaisista. Päälähteitä on kolme: lääninhallitusten passiluettelot, Suomen Höyrylaiva Osakeyhtiön matkustajaluettelot ja ulkoministeriön asiakirjat. Lisäksi rekisterissä on tietoja muistakin koti- ja ulkomaisista lähteistä, kuten siirtolaisten haastatteluista, sanomalehdistä, vuosijulkaisuista ja matrikkeleista. Rekisteriä hyödyntävät pääasiassa sukututkijat ja siirtolaisten jälkeläiset, mutta sitä käytetään myös tieteelliseen tutkimukseen.


title: Siirtolaisuusinstituutti

text: Siirtolaisuusinstituutti tekee muuttoliikkeitä tunnetuksi myös näyttelyjen avulla. Päänäyttelyt käsittelevät siirtolaisuutta Yhdysvaltoihin, Kanadaan, Ruotsiin ja Australiaan. Muita näyttelyjen aiheita ovat olleet mm. Turkulaiset maailmalla, sotalapset, siirtolaisurheilija Ville Ritola, Titanicin suomalaiset sekä sukututkimus. Osa näyttelyistä on pysyvästi esillä instituutin näyttelytiloissa.


title: Siirtolaisuusinstituutti

text: Perustehtäviensä ohella Siirtolaisuusinstituutti järjestää myös erilaisia tapahtumia. Vuoden 2011 ulkosuomalaisjuhla Suomi Sydämessä kuului näistä laajamittaisimpiin. Juhlaa on tarkoitus jatkaa vuonna 2017 Suomen itsenäisyyden juhlavuoden kunniaksi.


title: Bram Fischer

text: Abraham "Bram" Fischer (23. huhtikuuta 1908 Oranjejoen siirtokunta – 8. toukokuuta 1975 Bloemfontein) oli eteläafrikkalainen lakimies ja poliittinen aktivisti. Fisherille myönnettiin vuonna 1967 Leninin kansainvälinen rauhanpalkinto.


title: Bram Fischer

text: Fischer tuli vaikutusvaltaisesta afrikaaneriperheestä: hänen isänsä oli arvostettu tuomari Oranjessa ja isoisä toimi Oranjejoen siirtokunnan pääministerinä vuosina 1907–1910. Fischer opiskeli "Grey Collegessa" Bloemfonteinissa ja "University of South Africassa" ja valmistuttuaan opiskeli kolme vuotta Oxfordin yliopistossa Rhodes-stipendiaattina. Tuona aikana Fischerin poliittinen kanta muuttui afrikaanerinationalismista kommunismiin. Palattuaan Etelä-Afrikkaan Fischer ryhtyi toimimaan lakimiehenä Johannesburgissa. Hän liittyi myös vaimonsa kanssa vuonna 1942 Etelä-Afrikan kommunistiseen puolueeseen.


title: Bram Fischer

text: Vuonna 1952 Fischer toimi Nelson Mandelan, Walter Sisulun ja kahdeksantoista muun ANC:n johtajan puolustusasianajajana näiden saatua syytteen väestö- ja rekisteröinti- ja kommunismin hävittämislain vastaisen uhmakampanjan vuoksi ja sai itse kommunismin hävittämislain mukaisen pannamääräyksen vuonna 1953.


title: Bram Fischer

text: Koska Bram Fischer ei sattumalta ollut Lilies leaf -maatilalla poliisien pidättäessä Umkhonto we Sizwen johtajiston, hän saattoi toimia syytettyjen puolustusasianajajana Rivonian oikeudenkäynnissä. Fischer pidätettiin apartheidin vastaisen toimintansa vuoksi 23. syyskuuta 1964. Oikeudenkäynnin aikana hän siirtyi maan alle, mutta hänet vangittiin uudelleen joulukuussa 1965. Hänet tuomittiin kommunisminhävittämislain ja šabotaasia suunnittelevan salaliiton nojalla elinikäiseen vankeuteen.


title: Bram Fischer

text: Fischer sairastui vankeusaikana syöpään ja liberaalin lehdistön ja poliitikkojen laajan kampanjan jälkeen hänet vapautettiin terveydellisistä syistä muutama viikko ennen kuolemaansa.


title: Taylor Negron

text: Brad Taylor Negron (1. elokuuta 1957 Glendale, Kalifornia – 10. tammikuuta 2015) oli yhdysvaltalainen näyttelijä ja stand up -koomikko, joka esiintyi monissa 1980-luvun komediasarjoissa. Hän näytteli elokuvassa "Viimeinen partiopoika" ja oli vakituisessa roolissa taloudenhoitaja Manuelona "So Little Time" -televisiosarjassa Mary-Kate ja Ashley Olsenin kanssa. Hän oli myös yhden jakson vierasroolissa "Waverly Placen velhot"- ja "Frendit"-sarjoissa. Hän esiintyi vuoden 2008 "Channels"-elokuvan päähenkilönä.


title: Taylor Negron

text: Negronin isä oli Conrad Negron Sr., joka oli kalifornialaisen Indian Wellsin kaupungin pormestari. Negron kasvoi Pasadenassa, Kaliforniassa. Hän oli puertoricolaista, juutalaista ja italialaista alkuperää.


title: Jesse Head

text: Jesse Head (s. 1. syyskuuta 1983 Seguin, Texas) on yhdysvaltalainen näyttelijä, joka tunnetaan parhaiten roolistaan Larry Slotnickina "So Little Time" -tilannekomediassa Olsenin sisarusten Mary-Katen ja Ashleyn kanssa. Hänellä on ollut rooli myös "Huff – terapian tarpeessa" -televisiosarjassa, ja hän on tehnyt vierasesiintymisiä toisiin sarjoihin, kuten "Num3rot", "Greyn anatomia" ja "Summerland".


title: Mona Kortelampi

text: Kortelampi kirjoitti ylioppilaaksi 1985. Näyttelijäntyötä hän on opiskellut muun muassa Teatterikorkeakoulussa sekä täydennyskoulutus- ja erikoistumiskursseilla.


title: Mona Kortelampi

text: Kortelammella oli kiinnitys lasten- ja nuortenteatteriryhmä Lähiöteatteriin vuosina 1985–1999. Vuodesta 2000 Kortelampi on toiminut freelancenäyttelijänä.


title: Mona Kortelampi

text: Vuonna 2012 hän oli mukana perustamassa improvisaatioryhmä Avokelaa.


title: Mona Kortelampi

text: Kortelampi on nähty myös Teatteri Helsingin näyttelijänä Tervasaaren amfiteatterissa vuosina 2012, 2013 ja 2014. Kortelampi esiintyi myös Salomen roolissa Valtimonteatterin 15-vuotis juhlanäytelmässä Naisten juhla, , jonka ohjauksesta vastasivat elokuvaohjaajat Jenni Toivoniemi ja Ulla Heikkilä.


title: Mona Kortelampi

text: Televisiossa Kortelampi on näytellyt muun muassa sarjoissa "Dowshiftaaja""t", "Salatut elämät", "Kaverille ei jätetä", "Toisen kanssa" (2014), "Kimmo" , "Ismo" sekä "Valheen vangit" (Eyeworks Finland / LIV) sekä elokuvissa "Päin seinää" (2014), "Nuotin vierestä" (2016), "Presidentti" (2017) ja "Viraali" (2017).


title: Mona Kortelampi

text: Kortelampi on näytellyt myös useissa lyhytelokuvissa mm. Auringonpistos, joka sai ensi-iltansa Tallinnan Sleepwalkers Festivaaleilla ja musiikkivideoissa.


title: Mona Kortelampi

text: Häntä on kuultu animaatiohahmojen suomalaisäänenä muun muassa elokuvissa "Basil Hiiri – Mestarietsivä" (1986), "Maa aikojen alussa" (1989), "Fievel matkalla Amerikkaan" (1991) ja "Fievel matkalla villiin länteen" (1992).


title: Mona Kortelampi

text: Kortelampi on Helsingin kaupunginteatterin säätiön edustajiston varajäsen ja on ollut Teatterimuseon säätiön edustajiston varsinainen jäsen. Hän on toiminut myös Helsingin kaupungin työllistämistoimikunnan varajäsenenä.


title: Mona Kortelampi

text: Kortelampi on myös Helsingin freelancenäyttelijäyhdistyksen puheenjohtaja vuodesta 2013 sekä vaikuttaa Suomen Näyttelijäliiton hallituksessa sekä valtuustossa.


title: Nils Ericson

text: Nils Ericson, synt. "Ericsson" (31. tammikuuta 1802 Långbanshyttan, Värmlanti − 8. syyskuuta 1870 Tukholma) oli ruotsalainen vapaaherra ja insinööri.


title: Nils Ericson

text: Nils Ericson oli John Ericssonin veli. Veljekset opiskelivat Baltzar von Platenin luona Götan kanavan rakentamisen aikana. Ericson itse oli sittemmin johtamassa suuria kanavarakennustöitä Ruotsissa, kuten Säfflen kanava, Karlstadin satama- ja kanavarakennukset, Albrektssundin kanava, Dalslandin kanava ja akveduktin Håverudissa. Hänen suurin työnsä oli kuitenkin "Trollhätte kanal", Trollhättanin kanava vuosina 1830–1844. Vuosina 1845–1856 Ericson johti Saimaan kanavan rakentamista Suomessa.


title: Nils Ericson

text: Kanava-ajan jälkeen Nils Ericson oli johtamassa Ruotsin ensimmäistä rautateiden rakentamista vuoteen 1862.


title: Nils Ericson

text: Nils Ericson aateloitiin 1854, ja hän otti yhden s:n pois sukunimestään. Vuonna 1860 hänestä tehtiin vapaaherra.


title: Clare Carey

text: Clare Carey (s. 11. kesäkuuta 1967) on televisio- ja elokuvanäyttelijä. Hän syntyi katolilaisen lähetysmatkan aikana Rhodesiassa, jossa hänen lääkäri-isänsä ja opettajaäitinsä olivat palveluksella.


title: Clare Carey

text: Vaikka Carey on näytellyt monissa elokuvissa, hänet tunnetaan parhaiten monista televisiorooleistaan, kuten Kelly Foxin roolista amerikkalaisessa tilannekomediassa "Coach" ja Macy Carlsonin roolista lyhytikäisessä "So Little Time" -televisiosarjassa. Hänellä on ollut pysyvät roolit myös sarjoissa "Pahan tytär" ja "Jericho".


title: Clare Carey

text: Tällä hetkellä Carey esiintyy televisiosarjassa "Crash" Christine Emoryna, ja hän teki myös jokin aika sitten vierasroolin "Eli Stoneen". Hän teki myös cameon palkintoja voittaneeseen indie-elokuvaan "La Cucina", jossa hän esitti Rachel Hunterin tyttöystävää.


title: Kristian Erslev

text: Kristian Sophus August Erslev (28. joulukuuta 1852 Kööpenhamina – 20. kesäkuuta 1930), oli tanskalainen historioitsija.


title: Kristian Erslev

text: Vuosina 1883-1916 Erslev oli professorina Kööpenhaminassa. Hän oli myös valtionarkistonhoitaja vuosina 1916-24.


title: Kristian Erslev

text: Erslev tutki varsinkin Pohjolan keskiaikaa.


title: Natashia Williams

text: Natashia Williams-Blach (s. 2. elokuuta 1978 Pontiacissa Illinoisissa) on amerikkalainen näyttelijä ja aiempi Wonderbra-kampanjamalli, joka tunnetaan ehkä parhaten roolistaan Shane Phillipsinä sarjassa "She Spies". Hän on esiintynyt myös sarjoissa "So Little Time" ja "Romeo!".


title: Natashia Williams

text: Natashia esiintyi American Idolin seitsemännellä tuotantokaudella Natashia Blachina. Muutos sukunimessä johtui hänen avioliitostaan. Hän pääsi Hollywood-kierrokselle asti viidenkymmenen parhaan joukkoon, mutta tippui pois kisasta juuri ennen, kuin Top 24 valittiin


title: Parfenava

text: Parfenava eli Parafjanovo (, ) on pieni, 250 asukkaan kylä Dokšytsyn piirissä, Vitsebskin alueella, Valko-Venäjällä. Kylä sijaitsee 11 kilometriä Dokšytsystä länteen. Kylän kautta kulkee rautatie.


title: Parfenava

text: Kylässä on syntynyt venäläinen säveltäjä Vladimir Dukelski, joka tunnetaan paremmin nimellä Vernon Duke.


title: Slim Pickens

text: Louis Burton Lindley Jr. (29. kesäkuuta 1919 – 8. joulukuuta 1983), taiteilijanimeltään Slim Pickens, oli yhdysvaltalainen rodeoesiintyjä ja elokuva- ja televisionäyttelijä.


title: Slim Pickens

text: Louis Burton Lindley Jr. syntyi Kingsburgissa Kaliforniassa. Hänen vanhempansa olivat Sally Mosher (o.s. Turk) ja Louis Bert Lindley Sr. Hän oli loistava ratsastaja jo nelivuotiaana, ja 12-vuotiaana hän lopetti koulun liittyäkseen rodeoon. Hänelle sanottiin, että rodeossa työskentely olisi "slim pickings" (hyvin vähän rahaa), ja tästä hän sai taiteilijanimensä Slim Pickensin. Pickensillä meni kuitenkin hyvin ja lopulta hänestä tuli tunnettu rodeoklovni.


title: Slim Pickens

text: 20 vuoden rodeouran jälkeen hänen suuret silmänsä, kuukasvonsa ja suuret fyysiset kykynsä toivat hänelle roolin lännenelokuvasta "Rocky Mountain". Tämän elokuvan jälkeen hän esiintyi monissa lännenelokuvissa näytellen sekä pahoja että hyviä.


title: Slim Pickens

text: Pickens esiintyi kymmenissä elokuvissa, joihin kuuluvat esimerkiksi "Old Oklahoma Plains" (1952), "Down Laredo Way" (1953), "Vihan riivaama" (1961), "" (1964), "Major Dundee" (1965), "Postivaunut länteen" (1966), "Never a Dull Moment" (1968), "The Cowboys" (1972), "Pakotie" (1972), "Ginger in the Morning" (1974), "Blazing Saddles" (1974), "Poor Pretty Eddy" (1975), "Rancho Deluxe" (1975), "Tom Horn" (1980), "An Eye for an Eye" (1966) ja "Pat Garrett ja Billy the Kid" (1973).


title: Slim Pickens

text: Vuonna 1978 Pickens lainasi äänensä teemapuisto Silver Dollar Cityn Rube Dugan -nimiselle hahmolle "Rube Dugan's Diving Bell" -nimiseen laitteeseen. "Diving Bell" oli simulaatiolaite, joka vei matkustajat matkalle Lake Silverin pohjaan ja takaisin.


title: Slim Pickens

text: Vuonna 1960 hän esiintyi NBC:n "Overland Trail" -sarjan yhdessä jaksossa. Hän esiintyi viisi kertaa NBC:n "Outlaws" -lännensarjassa Slim-nimisenä miehenä. Vuonna 1967 Pickensillä oli rooli ABC:n lännensarja "Custerissa".


title: Slim Pickens

text: Pickensille tarjottiin Dick Hallorannin roolia Stanley Kubrickin elokuvaan "The Shining – Hohto". Hän kieltäytyi sanoen, että Kubrickin kanssa työskentely "Tohtori Outolemmessä" oli rasittavaa.


title: Slim Pickens

text: Pickens esiintyi monissa televisiosarjoissa vierailijana. Niihin kuuluivat esimerkiksi esiintymiset sarjoissa "The Wide Country", "The Legend of Jesse James", "The Fugitive", "The Man from U.N.C.L.E.", "Alias Smith and Jones", "The Lone Ranger", "The Virginian", ja "Kung Fu".


title: Slim Pickens

text: Vuonna 1982 Pickens lisättiin "Western Performers Hall of Fameen" Oklahoma Cityyn Oklahomaan. Hän pääsi myös "Pro Rodeo Cowboy Hall of Fameen" Colorado Springsiin.


title: Slim Pickens

text: Viimeiset vuotensa Pickens eli vaimonsa kanssa Columbiassa Kaliforniassa. Hän kuoli 8. joulukuuta 1983 sen jälkeen, kun hänen aivokasvaintaan oltiin yritetty leikata. Hänet polttohaudattiin.


title: Albert Koskinen

text: Albert Gunnar Koskinen (29. lokakuuta 1925 Nokia – 23. joulukuuta 2004) oli suomalainen korkeushyppääjä, joka oli uransa huipulla 1950-luvun alussa.


title: Albert Koskinen

text: Koskinen sijoittui Helsingin 1952 olympialaisten korkeushypyssä 24:nneksi tuloksella 180. Samana vuonna hän edusti Suomea Ranskaa vastaan käydyssä maaottelussa sekä voitti Suomen mestaruuden. Hän voitti TUL:n mestaruuden vuosina 1947, 1951 ja 1952. Ennätyksensä 200 cm hän hyppäsi vuonna 1958. Itse hän oli pituudeltaan 188-senttinen. Seuratasolla hän edusti Nokian Pyryä.


title: Pekka Halme

text: Pekka Olavi Halme (5. maaliskuuta 1927 Maaria – 10. tammikuuta 2018) oli suomalainen korkeushyppääjä, joka oli uransa huipulla 1950-luvun alussa.


title: Pekka Halme

text: Halme sijoittui Helsingin 1952 olympialaisten korkeushypyssä 11:nneksi tuloksella 190; suomalaisista korkeushyppääjistä vain Erkki Niemi on toisen maailmansodan jälkeen sijoittunut olympialaisissa paremmin. Halme edusti Suomea viidessä maaottelussa vuosina 1949–1951. Seuratasolla hän edusti Turun Urheiluliittoa ja saavutti SM-hopeaa vuonna 1952 sekä SM-pronssia vuosina 1951 ja 1953. Ennätyksensä 195 cm hän hyppäsi vuonna 1951. Itse hän oli pituudeltaan 189-senttinen.


title: Pekka Halme

text: Pekka Halme testamenttasi miljoonaluokan omaisuutensa Turun Yliopistosäätiölle. Yliopistosäätiö perustaa lahjoituksen turvin nimikkosäätiön Pekka Halmeelle ja hänen jo aiemmin kuolleelle veljelleen Pellervo Halmeelle. Rahastosta tuetaan sydän- ja verisuonitautien sekä diabeteksen tutkimusta.


title: Bob Probert

text: Robert A. Probert (5. kesäkuuta 1965 Windsor, Ontario, Kanada – 5. heinäkuuta 2010) oli kanadalainen jääkiekkoilija ja yksi NHL:n kaikkien aikojen tunnetuimmista poliisipelaajista. Hän pelasi vasempana laitahyökkääjänä Detroit Red Wingsissä ja Chicago Blackhawksissa yhteensä 935 NHL-ottelua tehden niissä tehot 163+221=384. Jäähyminuutteja Probert keräsi peräti 3300, mikä on viidenneksi eniten NHL:n historiassa. Hän tappeli NHL-urallaan 285 kertaa.


title: Bob Probert

text: Probert ei ollut ainoastaan tappelija, vaan pystyi pelaamaan myös hyvää kiekollista peliä. Probert iskikin uransa tehokkaimmalla kaudella 62 tehopistettä.


title: Bob Probert

text: Hänen tappeluiden ja päihteiden ravisuttamasta elämästään kertova dokumenttielokuva "Tough Guy:The Bob Probert Story" valmistui vuonna 2018.


title: Bob Probert

text: Isokokoinen Probert vietti vuodet 1982–1985 OHL:ssä pelaten Brantford Alexandersin, Hamilton Steelhawksin ja Sault Ste. Marie Greyhoundsin riveissä. Kaudella 1983–1984 hän oli OHL:n seitsemänneksi eniten jäähyminuutteja kerännyt pelaaja 189 minuutillaan. Kaudella 1984–1985 Probert oli OHL:n jäähypörssissä samalla sijalla 193 minuutillaan. Kesällä Detroit Red Wings varasi hänet kolmannella kierroksella numerolla 46.


title: Bob Probert

text: Probert siirtyi kaudeksi 1985–1986 Red Wingsin organisaatioon. Hän debytoi NHL:ssä 6. marraskuuta 1985 St. Louis Bluesia vastaan. Probert pelasi NHL:ssä kauden aikana yhteensä 44 ottelua tehoin 8+13=21. Heti tulokaskaudella jäähyminuutteja kertyi 186. 32 ottelua sekä pudotuspelit Probertin kaudesta kuluivat vielä AHL:ssä. Kausi 1987–1988 oli hänelle pisteiden valossa paras. Probert teki henkilökohtaisen yhden kauden piste-ennätyksensä tehoin 29+33=62. Hän oli Red Wingsin sisäisen pistepörssin kolmas Petr Kliman kanssa. Probert oli joukkueen paras pistemies kevään 1988 pudotuspeleissä tehoin 8+13=21. Hän pääsi pelaamaan ykkösketjussa, kun Steve Yzerman kärsi polvivammasta. Probert pelasi kauden aikana myös ssa, jossa hän sai syöttöpisteen Wayne Gretzkyn tekemään maaliin. Hän voitti myös runkosarjan jäähypörssin 398 minuutillaan. Probertin keräämä jäähymäärä on Red Wingsin seurahistorian yhden kauden ennätys. Red Wingsissä hänen kanssaan pelisi myös toinen poliisipelaaja Joey Kocur. Kovanyrkkinen kaksikko tunnettiin nimellä "Bruise Brothers".


title: Bob Probert

text: Kaudella 1988–1989 Probert pelasi vain 25 NHL-ottelua. Vuonna 1989 hänet pidätettiin kokaiinin hallussapidosta Detroitin ja Windsorin välisellä rajalla. Poliisi löysi Probertin alushousuista 14 grammaa kokaiinia. Hän vietti kolme kuukautta Minnesotan vankilassa ja toiset kolme kuukautta sopeuttamislaitoksessa. Probertin pelaaminen NHL:ssä kiellettiin toistaiseksi. Hänen palattua NHL:ään ja Red Wingsiin Probertista tehtiin joukkueen varakapteeni.


title: Bob Probert

text: Kausi 1990–1991 oli Probertille ensimmäinen kokonainen hänen rangaistuksensa jälkeen. Probert keräsi tehot 16+23=39 ja oli 315 minuutillaan NHL:n jäähypörssin kolmas. Hän pelasi joukkueessa vielä kolme seuraavaa kautta kevääseen 1994 saakka. Probert oli kerännyt siihen mennessä yhteensä 2090 jäähyminuuttia NHL:ssä, mikä on Detroit Red Wingsin seurakohtainen ennätys. Probert sai lieviä vammoja 15. heinäkuuta 1994 West Bloomfield Townshipissä, Michiganissa hänen törmätessään moottoripyörällä autoon. Poliisi määritti hänellä olevan kolme kertaa suurempi alkoholipitoisuus veressään, kuin laki salli. Red Wings ei enää suostunut jatkamaan Probertin sopimusta ja hän teki 23. heinäkuuta nelivuotisen sopimuksen Chicago Blackhawksin kanssa. Probert ei kuitenkaan pelannut kaudella 1994–1995 otteluakaan rikottuaan NHL:n järjestyssääntöjä.


title: Bob Probert

text: Probert palasi NHL-kaukaloihin kaudeksi 1995–1996 ja teki 78 ottelussa tehot 19+21=40. Hän keräsi kaudella 1996–1997 326 jäähyminuuttia tullen NHL:n jäähypörssin toiseksi. Probertin edellä oli vain Vancouver Canucksin Gino Odjick. Kaudella 1997–1998 Probert pelasi vain 14 ottelua kiertäjäkalvosinvamman takia.


title: Bob Probert

text: Kaudella 1998–1999 Probert teki Toronto Maple Leafsin vanhan jäähallin, Maple Leaf Gardensin historian viimeisen maalin 13. tammikuuta 1999. Hän pelasi Blackhawksissa kauteen 2001–2002 asti, jonka jälkeen Blackhawks asetti Probertin siirtolistalle. Hän ilmoitti uransa lopettamisesta 16. marraskuuta 2002.


title: Bob Probert

text: Probert on pelaajauransa jälkeen pelannut hyväntekeväisyysotteluissa ja hän edusti Detroit Red Wingsiä vielä 27. tammikuuta 2007 harjoitusottelussa Boston Bruinsia vastaan. Probert teki ottelussa tehot 1+2=3.


title: Bob Probert

text: Sittemmin Probert on myös pidätetty muutaman kerran virkavallan vastustamisesta. Hänellä oli myös ongelmia päihteiden kanssa.


title: Bob Probert

text: Probert oli 5. heinäkuuta 2010 veneilemässä St. Clair -järvellä lähellä Windsoria hänen vaimonsa, lastensa, appensa ja anoppinsa kanssa. Hän alkoi yhtäkkiä tuntea kipua rinnassaan ja lyyhistyi noin kello 14.00 paikallista aikaa. Probertin appi Dan Parkinson yritti saada hänet virkoamaan painelu-puhalluselvytyksellä. Probert vietiin nopeasti Windsorin alueelliseen sairaalaan, jossa hänet todettiin kuolleeksi.


title: Eric Shea

text: Eric Shea (s. 14. helmikuuta 1960) on entinen lapsinäyttelijä. Hän esiintyi elokuvissa "Sinun, minun ja meidän" (1968) ja "S/S Poseidonin seikkailu" (1972) ja joidenkin tv-sarjojen jaksoissa 1960- ja 1970-luvuilla. Hän myös näytteli Disneyn "The Whiz Kidissä". Shean veljet Christopher ja Stephen antoivat molemmat äänensä Epulle "Tenavat"-animaatioissa 1960- ja 1970-luvuilla.


12 Days of Terror – kauhu nousee syvyyksistä ("12 Days of Terror") on Jack Sholderin ohjaama kauhu- ja jännityselokuva vuodelta 2004. Se perustuu vuonna 1916 sattuneisiin tositapahtumiin, jotka innoittivat Peter Benchleytä kirjoittamaan menestysromaaninsa "Tappajahai". Elokuva on julkaistu Suomessa DVD:lle ja sen ikäraja Suomessa on K-13.


title: 12 Days of Terror – kauhu nousee syvyyksistä

text: Elokuva sijoittuu kesään 1916 ja kertoo nuoresta rantavahti Alexista (Colin Egglesfield). Eräänä päivänä Jesse näkee miehen joutuvan hain hyökkäyksen uhriksi ja kiskoo tämän pois vedestä. Mies kuitenkin kuolee. Kaupungin pormestari ei ole halukas sulkemaan rantoja – hän ei usko hyökkääjän olleen hai – vaan veikkaa syyksi saksalaisen sukellusveneen ampumaa torpedoa. Hai kuitenkin hyökkää uudestaan. Rantoja suojelemaan lasketaan verkot, mutta hai pääsee kaupungin keskellä virtaavaan jokeen ja tappaa lisää ihmisiä. Alex keskustelee asiantuntijan kanssa, joka kertoo hyökkääjän olevan todennäköisesti valkohai. Alex, jolle asiasta on tullut jo lähes henkilökohtainen, päättää ystävänsä (John Rhys-Davies) kanssa lähteä etsimään haita saadakseen sen tapetuksi.


title: Rosemary Murphy

text: Rosemary Murphy (13. tammikuuta 1927 München, Saksa – 5. heinäkuuta 2014 New York) oli yhdysvaltalainen teatteri-, elokuva- ja televisionäyttelijä.


title: Rosemary Murphy

text: Murphyn vanhemmat olivat amerikkalaiset Mildred (o.s. Taylor) ja diplomaatti Robert D. Murphy. He lähtivät Saksasta vuonna 1939, kun toinen maailmansota alkoi.


title: Rosemary Murphy

text: Murphy meni Manhanttanville Collegeen ja näyttelijäkouluun Neighborhood Playhouseen ja Actors Studioon ennen kuin aloitti teatterinäyttelijän uransa. Hän teki lavadebyyttinsä Saksassa vuonna 1949. Broadway-debyyttinsä hän teki vuonna 1950 "The Tower Beyond Tragedy" -näytelmässä.


title: Rosemary Murphy

text: Murphy näytteli myös elokuvissa ja televisiossa. Hän näytteli Sara Delano Rooseveltia minisarjoissa "Eleanor and Franklin" (1976) ja "". Hän esiintyi Maudie Atkinsonina "Kuin surmaisi satakielen" -elokuvassa sekä prostituoituna Callie Hackerina "Lahjomaton sheriffi" -elokuvassa (1973).


title: Viktor Obnorski

text: Viktor Pavlovitš Obnorski (, 23. marraskuuta 1851 nykyisen Vologdan alueen Grjazovets – 17. huhtikuuta 1919 Tomsk) oli venäläinen vallankumouksellinen.


title: Viktor Obnorski

text: Viktor Obnorski syntyi porvarisperheeseen. Vuosina 1869–1873 hän työskenteli viilarina Pietarissa. Vuosien 1871–1872 vaihteessa hän osallistui työläiskerhojen perustamiseen ja oli yhteydessä tšaikovskilaisten kanssa. Vuonna 1873 hän muutti Odessaan. Vuosina 1874–1878 hän kävi kolmesti ulkomailla. Asuessaan Lontoossa, Pariisissa ja Genevessä hän tutustui ensimmäisen internationaalin ja länsieurooppalaisen työväenliikkeen toimintaan sekä ylläpiti suhteita Venäjän vallankumousliikkeen eri suuntauksiin.


title: Viktor Obnorski

text: Vuoden 1875 alussa Obnorski levitti vallankumouksellista propagandaa Arkangelin läänin talonpoikien keskuuteen. Vuosina 1875–1876 hän perusti Stepan Halturinin kanssa Pohjois-Venäjän työväenliiton (ven. "Severnyi sojuz russkih rabotših"). Vuoden 1878 lopussa hän solmi Krakovassa ja Varsovassa yhteyksiä puolalaisiin sosialisteihin.


title: Viktor Obnorski

text: Obnorski pidätettiin Pietarissa tammikuussa 1879. Hänet tuomittiin kymmenen vuoden vankeusrangaistukseen, jonka hän kärsi Karan pakkotyövankilassa. Vuodesta 1884 lähtien hän oli karkotettuna Taka-Baikaliassa. Vuodesta 1909 hän asui poliisin valvonnan alaisena Kuznetskissa. Helmikuun vallankumouksen jälkeen hänet valittiin kaupungin kansalaisjärjestöjen komitean jäseneksi.


title: Sergei Aleksandrovitš

text: Sergei Aleksandrovitš Romanov (; 11. toukokuuta 1857 Tsarskoje Selo – 17. helmikuuta 1905 Moskova) oli venäläinen suuriruhtinas ja keisari Aleksanteri II:n neljäs poika. Hän oli keisari Aleksanteri III:n veli ja veljenpoikansa keisari Nikolai II:n lanko.


title: Sergei Aleksandrovitš

text: Sergei Aleksandrovitš osallistui Venäjän ja Turkin sotaan vuosina 1877–1878. Vuonna 1881 tehdyn Palestiinan-matkan tuloksena oli hänen johtamansa Ortodoksisen Palestiina-seuran perustaminen. Vuosina 1887–1891 hän toimi Henkikaartin Preobraženskin rykmentin komentajana. Vuodesta 1891 lähtien hän oli Moskovan kenraalikuvernööri ja sen ohella vuodesta 1896 Moskovan sotilaspiirin joukkojen komentaja.


title: Sergei Aleksandrovitš

text: Suuriruhtinas oli naimisissa keisarinnan siskon, Hessenin prinsessan Jelizaveta Fjodorovnan kanssa. Hänet tunnetaan äärimmäisenä taantumuksellisena, uskonnollisena fanaatikkona ja antisemiittinä. Hänellä oli huomattava vaikutus Nikolai II:n sisäpolitiikkaan. Moskovan kenraalikuvernöörinä Sergei Aleksandrovitš vainosi juutalaisia ja toimi aktiivisesti vallankumouksellisten nujertamiseksi. Sosialistivallankumouksellinen Ivan Kaljajev murhasi hänet Kremlissä.


title: Mihail Mihailov

text: Mihail Larionovitš Mihailov (, 16. tammikuuta 1829 Orenburg – 15. elokuuta 1865 nykyisen Taka-Baikalian aluepiirin Kalgan piirin Kadaja) oli venäläinen runoilija ja vallankumouksellinen.


title: Mihail Mihailov

text: Mihail Mihailov syntyi virkamiehen ja kazakkiylimyksen tyttären perheeseen. Hänen isoisänsä oli Aksakovien maaorja, joka kuoli raipparangaistukseen. Mihailov opiskeli Pietarin yliopistossa ja julkaisi ensimmäiset teoksensa vuonna 1845. Hän toimi "Sovremennik"-kirjallisuuslehden avustajana ja vuodesta 1860 sen toimittajana. Hän laati Nikolai Šelgunovin kanssa nuorisolle osoitetun vallankumouksellisen julistuksen, joka painettiin Lontoossa Aleksandr Herzenin kirjapainossa. Syksyllä 1861 Mihailov pidätettiin ja tuomittiin kuuden vuoden pakkotyörangaistukseen. Hän kärsi tuomiotaan Nertšinskin pakkotyövankilassa.


title: Lev Rudnev

text: Lev Vladimirovitš Rudnev (, 13. maaliskuuta 1885 Novgorod – 19. marraskuuta 1956 Moskova) oli neuvostoliittolainen arkkitehti ja yksi Stalinin ajan klassismin näkyvimmistä edustajista.


title: Lev Rudnev

text: Lev Rudnev opiskeli Leon Benois’n johdolla Pietarin taideakatemiassa (valmistui 1915) ja työskenteli Ivan Fominin apulaisena. Vuosina 1922–1948 hän toimi taideakatemian ja vuosina 1948–1952 Moskovan arkkitehtuuri-instituutin professorina.


title: Lev Rudnev

text: 1920-luvun alussa Rudnev osallistui Pietarin Mars-kentän vallankumouksellisten hautamuistomerkin suunnitteluun. Hänen merkittävimpiä töitään ovat Moskovassa Vladimir Muntsin kanssa rakennetut Frunzen sotilasakatemia (1937), marsalkka Šapošnikovin kadun (1934–1938) ja Frunzen rantakadun (1938–1955) hallintorakennukset sekä Sergei Tšernyševin, Pavel Abrosimovin ja Aleksandr Hrjakovin kanssa toteutetut Moskovan yliopiston rakennukset. Arkkitehdin muita töitä ovat Azerbaidžanin hallituksen talo Bakussa (1952) sekä Varsovan Kulttuurin ja tieteen palatsi (1952–1955).


title: Royal Dano

text: Royal Dano (16. marraskuuta 1922 – 15. toukokuuta 1994) oli yhdysvaltalainen elokuva- ja televisionäyttelijä. Hän syntyi New Yorkissa, ja hänen vanhempansa olivat Mary J. ja Caleb Dano. Dano lähti kotoaan 12-vuotiaana ja asui sen jälkeen Floridassa, Texasissa ja Kaliforniassa. Päästyään sopuun isänsä kanssa Dano lupasi jatkaa kouluttautumistaan, mikäli saisi jatkaa matkustelua.


title: The Italian Job (vuoden 2003 videopeli)

text: The Italian Job (Euroopassa The Italian Job: L.A. Heist) on Climax Brightonin kehittämä ajopeli, joka on julkaistu vuonna . Pelissä ajetaan kilpaa autoilla ympäri Hollywoodia. Peli perustuu elokuvaan "The Italian Job".


title: Sergei Netšajev

text: Sergei Gennadijevitš Netšajev (, 2. lokakuuta 1847 Ivanovo-Voznesenskojen kylä, nykyinen Ivanovo – 3. joulukuuta 1882 Pietari) oli venäläinen vallankumouksellinen.


title: Sergei Netšajev

text: Sergei Netšajev oli tilanomistaja Pjotr Jepiševin ja maaorjanaisen avioton lapsi. Hänet adoptoi maalari Gennadi Pavlov, jolta hän sai ”yllättävää” tai ”odottamatonta” tarkoittavan sukunimensä. Netšajev opiskeli aikuisopistossa ja muutti vuonna 1865 Moskovaan, missä hän ystävystyi kirjailija Filipp Nefjodovin kanssa. Vuonna 1866 hän siirtyi Pietariin, jossa hän suoritti opettajan tutkinnon. Pietarin yliopiston kuunteluoppilaana hän osallistui vuosien 1868–1869 opiskelijalevottomuuksiin ja johti radikaalia opiskelijaryhmää yhdessä Pjotr Tkatšovin kanssa. Tammikuussa 1869 hän päästi liikkelle huhun pidätyksestään ja paostaan vankilasta. Todellisuudessa hän matkusti Moskovaan ja sieltä ulkomaille.


title: Sergei Netšajev

text: Genevessä Netšajev esittäytyi Pietari-Paavalin linnoituksesta paenneeksi vallankumoukselliseksi ja hankkiutui Mihail Bakuninin ja Nikolai Ogarjovin lähipiiriin. Ogarjovin keräämän Bahmetjevin rahaston avulla hän aloitti propagandakampanjan keksimänsä ”Maailman vallankumousliiton” nimissä. Kesällä 1869 hän laati ”Vallakumouksellisen katekismuksen”, jonka perustana oli jesuiittojen tunnuslause ”päämäärä oikeuttaa keinot”. Tätä ohjenuoraa Netšajev noudatti vallankumouksellisen toimintansa alusta lähtien.


title: Sergei Netšajev

text: Syyskuussa 1869 Netšajev palasi Moskovaan, jossa hän perusti keksimänsä Narodnaja rasprava (”Kansan kosto”) -järjestön osaston. Auktoriteettinsä tueksi hän tapatti itseensä epäilevästi suhtautuneen opiskelija Ivanovin syyttäen tätä petturiksi. Murhan neljän muun osallisen jouduttua pidätetyksi Netšajev pakeni ulkomaille. Ivanovin murha herätti suurta huomiota ja vahingoitti merkittävästi Venäjän vallankumousliikettä.


title: Sergei Netšajev

text: Ulkomailla Netšajev jatkoi vallankumouksellista propagandaa ja osallistui Ogarjovin kanssa "Kolokol"-lehden julkaisemiseen. Karl Marx ja Friedrich Engels arvostelivat hänen hahmottelemaansa kommunistista yhteiskuntaa ”kasarmikommunismiksi”. German Lopatinin paljastusten jälkeen Bakunin ja Ogarjov luopuivat kaikesta yhteistyöstä Netšajevin kanssa kesällä 1870. Ensimmäinen internationaali sanoutui hänestä irti vuonna 1871.


title: Sergei Netšajev

text: Vuonna 1872 Sveitsin viranomaiset luovuttivat Netšajevin Venäjälle, jossa hänet tuomittiin 20 vuoden vankeusrangaistukseen Ivanovin murhan johdosta. Hän kuoli Pietari-Paavalin linnoituksessa ”keripukkiin liittyneeseen yleiseen turvotukseen”. Venäjän sivistyneistö ja suurin osa narodnikeista tuomitsi Netšajevin vallankumouksen nimissä toimineeksi huijariksi ja fanaatikoksi. Hänen esimerkkinsä vaikutti myöhemmin mm. sosialistivallankumouksellisten taistelujärjestön toimintaan. Kirjailija Fjodor Dostojevski kuvaa Netšajevin kannattajia romaanissaan "Riivaajat".


title: Fires at Midnight

text: Fires at Midnight on Blackmore’s Night -yhtyeen kolmas albumi. Albumi julkaistiin 10. heinäkuuta 2001.


title: Rodrigo Possebon

text: Rodrigo Pereira Possebon (s. 13. helmikuuta 1989) on Brasiliassa syntynyt jalkapalloilija, jolla on Italian kansalaisuus. Possebon pelaa englantilaisessa jalkapalloseura Manchester Unitedissa. Ennen hän pelasi brasilialaisessa jalkapalloseura Internacionalissa, josta siirtyi Manchester Unitediin, josta meni lainalle portugalilaiseen seuraan Sporting Clube de Bragaan yhden kauden mittaiselle lainalle. Possebonin yleisin pelipaikka on keskikenttä. Maajoukkueessa Possebon edustaa Italian U20-joukkuetta.


title: Rodrigo Possebon

text: Rodrigo Possebon aloitti pelaajauransa brasilialaisessa Internacionalissa pelaten puolustavana keskikenttäpelaajana. Manchester Unitedin pelaajatarkkailija John Calvert-Toulmin huomasi Possebon kyvyt, kun hän oli tarkkailemassa Internacionalissa pelanneita kaksosia, Fabio ja Rafael da Silvaa.


title: Rodrigo Possebon

text: Manchester United teki sopimuksen Possebonin kanssa tammikuussa 2008. Possebon sai pelinumerokseen 34, koska se jäi yli, kun Ryan Shawcross lähti pois Manchester Unitedista. Possebon teki debyyttinsä ammattilaisena, kun hän pääsi kentälle Ryan Giggsin tilalle toisella puoliajalla lukemiin 1-1 päättyneessä ottelussa Newcastle Unitedia vastaan 17.8.2008.


title: Hallescher FC

text: Hallescher FC on saksalainen jalkapalloseura Hallesta. Se on voittanut historiansa aikana kaksi DDR:n mestaruutta.


title: Hallescher FC

text: Seuran historia alkaa vuonna 1946 perustetusta SG Glauchasta, mutta vuonna 1966 perustettiin Hallesche FC Chemie. Saksojen yhdistymisen jälkeen seuran nimeksi vaihdettiin Hallescher FC, jona se myös nykyisin tunnetaan. Nykyisin seura pelaa maan kolmannella sarjatasolla.


title: Hallescher FC

text:
Seuran historia ulottuu vuonna 1946 perustettuun SG Glauchaan. Kyseinen seura vaihtoi vuonna 1948 nimekseen SG Freiimfelde Halle. Samana vuonna se pääsi Ostzonenmeisterschaftin loppuotteluun, jonka se hävisi SG Planitzille. Vuotta myöhemmin seuran nimeksi vaihdettiin ZSG Union Halle ja samana vuonna seura voitti Ostzonenmeisterschaftin loppuottelun, jossa sillä oli vastassa SG Fortuna Erfurt. Kaudella 1949–1950 pelattiin ensimmäistä kertaa DDR-Oberligaa, jolloin Halle sijoittui sarjan viidenneksi. Vuoden 1950 aikana seuran nimi vaihtui SV Turbine Halleen. Kausi 1951–1952 oli seuran osalta sen siihenastisen historian paras, sillä tällöin se voitti DDR:n mestaruuden neljän pisteen erolla SG Volkspolizei Dresdeniin. Vuonna 1954 seuran jalkapallotoiminta irrotettiin omaksi itsenäiseksi seurakseen ja nimettiin SC Chemie Halle-Leunaksi. Nimenvaihdoksen myötä seura putosi DDR-Ligaan. Joulukuussa 1956 Halle voitti FDGB-Pokalin loppuottelussa ASK Vorwärts Berlinin maalein 2–1. Kaudeksi 1957 Halle nousi takaisin pääsarjaan ja onnistui säilyttämään sarjapaikan niukasti paremmalla maalierolla BSG Lokomotive Stendaliin.
Vuonna 1958 kaupungin seurat SC Wissenschaft Halle ja SC Chemie Halle-Leuna fuusioituivat muodostaen SC Chemie Hallen. Samalla SC Wissenschaftista syntyi SC Chemie Hallen kakkosjoukkue. Kausi 1958 päättyi seuran osalta kuitenkin putoamiseen, jonka takia seuran kakkosjoukkue irtaantui takaisin omaksi seurakseen. Vuonna 1959 seuran päävalmentajaksi siirtyi Otto Werkmeister, joka johdatti seuran takaisin pääsarjaan. Kolme vuotta myöhemmin seura voitti toisen DDR:n cup-mestaruuden. Vuonna 1964 Halle putosi Oberligasta yhdeksi kaudeksi, mutta onnistui nousemaan liigan maalikuninkaan, Bernd Branschin, johdolla takaisin pääsarjaan. Vuoden 1966 tammikuussa seura nimettiin Hallesche FC Chemieksi. Kaudella 1970–1971 HFC Chemie saavutti parhaan sarjasijoituksensa Oberligassa sijoittuen pronssille. Hyvän sarjasijoituksen ansiosta seura pääsi UEFA Cupiin. HFC Chemie sai ensimmäisellä kierroksella vastaansa PSV Eindhovenin, jonka kanssa se pelasi 0–0 tasapelin. Chemie matkusti vierasotteluun, mutta yöllä hotellihuoneessa alkoi tulipalo, jonka johdosta useita ihmisiä kuoli. Yksi kuolonuhreista oli joukkueen nuori pelaaja Wolfgang Hoffmann. Tragedian johdosta seura luovutti ottelun.


title: Hallescher FC

text: Kauden 1972–1973 päätteeksi seura putosi pääsarjasta, mutta nousi taas yhden kauden jälkeen takaisin. Seuraavan kymmenen vuoden ajan se säilytti sarjapaikkansa, mutta putosi taas vuonna 1984. Tällä kertaa nousu ei onnistunut heti yhden kauden jälkeen vaan vasta vuonna 1987. Vuonna 1991 HFC Chemie sijoittui sarjan neljänneksi ja sai osallistumisoikeuden 2. Bundesliigaan. Samana vuonna nimeksi vaihdettiin nykyinen Hallescher FC. Kausi Saksan toisella sarjatasolle päättyi putoamiseen ja muutaman kauden päästä seura oli pudonnut jo neljännelle sarjatasolle. 2000-luvun alun Hallescher FC pelasi maan alasarjoja ja vuodesta 2008 lähtien se pelasi Regionalliga Nordissa. Kauden 2011–2012 päätteeksi seura nousi kolmannelle sarjatasolle, 3. Ligaan.


title: Hallescher FC

text: Seuran kotistadionina toimi pitkään Kurt-Wabbel-Stadion, jonka katsojakapasiteetti oli 23 860. Se valmistui vuonna 1936, jolloin sinne mahtui 36 000 katsojaa. Tällöin stadion tunnettiin vielä nimellä Kampfbahn der Stadt Halle. Vuonna 1945 se nimettiin Kurt-Wabbel-Stadioniksi. Toisen maailmansodan jälkeen stadionista tuli kaupungin sekä Keski-Saksan tärkein urheilustadion. 1970-luvulta Saksojen yhdistymiseen saakka Kurt-Wabbel-Stadionia käytettiin lähinnä jalkapallotoiminnassa. Vuonna 2008 Hallen kaupunginvaltuusto päätti stadionin saneerauksesta. Tarkoitus oli rakentaa moderni 10 000 katsojan stadion nykyisen tilalle. Syyskuussa 2011 avattiin uusi Erdgas Sportpark.Seurassa pelatessaan kaksitoista pelaajaa on myös edustanut DDR:n maajoukkuetta. Eniten maaotteluita pelasi Bernd Bransch, joka edusti maata 72 kertaa. Hän oli myös eniten maaleja maajoukkueelle tehnyt Halleschen pelaaja.


title: Marabi

text: Marabi on eteläafrikkalaista kosketinsoitinmusiikkia, jota yleensä esitetään urkuharmonilla. Sillä on yhteisiä piirteitä yhdysvaltalaisen ragtime- ja bluesmusiikin kanssa. Nykyisin sen piirteitä voidaan havaita muun muassa Abdullah Ibrahimin musiikissa.


title: Marabi

text: Marabi syntyi 1900-luvun alussa Witwatersrandissa kaupunkeihin muuttaneiden mustien kaivostyöläisten getoissa. Sen tarkoituksena oli houkutalla asiakkaita laittomiin shebeen-baareihin. Musiikissa käytettiin muutamia yksinkertaisia sointuja toistuvissa sointukuluissa. Koska marabi liittyi laittomiin anniskeluravintoloihin ja prostituutioon, marabimuusikot muodostivat musiikkillisen alamaailman eivätkä he levyttäneet. Sekä valkoiset virkamiehet että koulutettu musta väestö paheksui sitä samalla tavalla kuin jazzia pidettiin Yhdysvalloissa sen alkuaikoina "paholaisen musiikkina".


title: Marabi

text: 1930- ja 1940-luvuilta alkaen marabi kehittyi varhaiseksi ja omaleimaisimmaksi eteläafrikkalaiseksi jazzmusiikiksi mbaqangaksi.


title: Krisztián Németh

text: Krisztián Németh (s. 5. tammikuuta 1989) on unkarilainen jalkapalloilija, joka edustaa seurajoukkueessa Rodaa. Maajoukkueessa hän edustaa tällä hetkellä Unkarin jalkapallomaajoukkuetta. Németh on pelannut myös Unkarin U17-, U19-, U20- ja U21-maajoukkueissa.


title: Miralem Sulejmani

text: Miralem Sulejmani (s. 5. joulukuuta 1988 Belgrad, Jugoslavia) on serbialainen jalkapalloilija, joka pelaa hollantilaisessa seurajoukkue AFC Ajaxissa, jossa hän pelaa hyökkääjänä tai laitahyökkääjänä. Hän pelasi ensimmäisen maajoukkuepelinsä Serbian maajoukkueessa 6. helmikuuta 2008. Uransa aikana Sulejmani on pelannut serbialaisessa jalkapalloseura Partizan Belgradissa, hollantilaisessa SC Heerenveenissä ja Ajaxissa. Sulejmani on myös pelannut Serbian U21-maajoukkueessa.


title: Franco Zuculini

text: Franco Zuculini (s. 5. syyskuuta 1990 La Rioja, Argentiina) on argentiinalainen jalkapalloilija, jonka yleisin pelipaikka on keskikenttä. Zuculini edustaa seurajoukkueissa espanjalaista Primera División -joukkuetta Real Zaragozaa, missä hänen pelinumeronsa on 20.


title: Franco Zuculini

text: Zuculinin kasvattajaseura on Racing Club. Hän on pelannut myös Argentiinan maajoukkueessa.


title: Portugalin naisten jalkapallomaajoukkue

text: Portugalin naisten jalkapallomaajoukkue on Portugalin naisten edustusjoukkue jalkapallossa. Se toimii Portugalin jalkapalloliiton alaisuudessa. Maa pelasi ensimmäisen kerran naisten arvokisoissa vuoden 2017 EM-lopputurnauksessa, jossa se jäi alkulohkoon voitettuaan Skotlannin 2–1 sekä hävittyään Espanjalle 0–2 ja Englannille 1–2.


title: Haamumorsian

text: Haamumorsian () on romanttinen komedia, jonka pääosissa nähdään Eva Longoria, Paul Rudd, Lake Bell, Jason Biggs, Lindsay Sloane, Colin Fickes ja Stephen Root. Elokuvan ohjasi ja käsikirjoitti Jeff Lowell.


title: Haamumorsian

text: Elokuvassa Kate (Eva Longoria) kuolee hääpäivänään. Sulhanen (Rudd) aloittaa suhteen meedio Ashleyn (Bell) kanssa, mutta hänen morsiamensa päättää palata haudan takaa lopettamaan suhteen alkuunsa.


title: Haamumorsian

text: Kate ja Henry ovat menossa naimisiin, mutta hääpäivänä jääveistosenkeli tippuu Katen päälle, ja hän kuolee. Vuosi myöhemmin Henry suostuu menemään tapaamaan näkijä Ashleyta sisarensa Chloen käskystä. Chloe antaa Ashleylle Katen päiväkirjan, jotta tämä tietäisi sanoa naisesta jotain Henrylle. Skeptisyydestään huolimatta Henry vaikuttuu Ashleyn kyvyistä. Hän vaikuttuu Ashleysta enemmänkin, sillä he kaksi rakastuvat.


title: Haamumorsian

text: Toisaalla Kate on palannut takaisin maan päälle, mutta hän ei ole varma, mitä hänen tulisi tehdä. Hän törmää veistäjään, jonka kanssa riiteli ennen kuolemaansa. Mies kertoo hänelle, että heidän tulisi selvittää kesken jääneet asiansa. Kate alkaa uskoa, että hänen tehtävänsä on suojella Henryä. Myöhemmin Kate, jonka vain Ashley näkee, vainoaa Ashleyta ja yrittää pakottaa naisen lopettamaan suhteensa Henryyn. Ashley sinnittelee yhä suhteessa Henryn kanssa, mutta sitten Henry löytää Katen päiväkirjat Ashleyn hallusta ja jättää Ashleyn.


title: Haamumorsian

text: Kate tapaa taas veistäjähaamun. Puhuttuaan miehen kanssa Kate oivaltaa, että haluaa sittenkin Henryn vain olevan onnellinen. Elokuva loppuu siihen, kun Henry ja Ashley menevät naimisiin ja kun Kate menee takaisin huoneeseen, jossa hän alun perin tapasi mysteerisen enkelinaisen, joka ei päästänyt häntä taivaaseen.


title: Haamumorsian

text: Lisäksi tarinassa on sivujuoni Ashleyn apulaisesta Danista (Biggs), joka on vuosien ajan antanut Ashleyn kuvitella, että hän on homo, jotta tämä voisi olla läheinen hänen kanssaan ilman varauksia. Ashley järkyttyy Danin paljastaessa valehdelleensa hänelle. Siispä Ashleyn ja Henryn erottua nainen päättää antaa Danille mahdollisuuden ja lähteä tämän kanssa Las Vegasiin. Sillä välin Kate tajuaa, että Henry tarvitsee Ashleyta, ja käyttäen papukaijaa puolestapuhujanaan johdattaa Henryn lentokentälle pysäyttämään Ashleyn. Dan on pettynyt Ashleyn valinnasta, mutta hän onnistuu kuitenkin luomaan jonkinlaisen suhteen Chloeen Henryn ja Ashleyn häissä.


title: Syyskuun murhat

text: Syyskuun murhat (”syyskuun verilöylyt”) oli väkivaltaisten mellakoiden aalto Pariisissa loppukesästä 1792 Ranskan vallankumouksen aikana. Väkijoukko surmasi ehkä 1 200–1 500 poliittista vankia 2.–6. syyskuuta 1792, puolet Pariisin vankimäärästä, myös aristokraatteja ja pappeja, usein pikaoikeudenkäyntien jälkeen.


title: Syyskuun murhat

text: Girondistit syyttivät tästä Vuoripuolueen Dantonia ja Marat’ta, etenkin heidän puheitaan, mutta todisteita suorista käskyistä ei ole. Danton ei kuitenkaan tehnyt mitään estääkseen murhat.


title: Syyskuun murhat

text: Murhien alla tilanne oli sekava: 9. elokuuta 1792 jakobiinit kaappasivat vallan Pariisin kommuunissa, Tuileriesin valtauksen 10. elokuuta 1792 jälkeen lakiasäätävä kokous oli ottanut vallan kuninkaalta mutta sittemmin hajonnut ja kansalliskokous ei ollut vielä kokoontunut.


title: Adem Ljajić

text: Adem Ljajić (s. 29. syyskuuta 1991 Novi Pazar) on serbialainen jalkapalloilija. Pelipaikaltaan hän on vasen laitalinkki. Ljajić edustaa Italian Serie A:ssa pelaavaa Torinoa.


title: Adem Ljajić

text: Ljajić aloitti ammattilaisuransa Partizanissa, jossa hän voitti sekä Serbian superliigan että Serbian cupin kaudella 2008–2009. Kesken seuraavan kauden, tammikuussa 2010, Ljajić siirtyi Italian pääsarjassa Serie A:ssa pelaavaan Fiorentinaan 6,8 miljoonan euron siirtosummalla. Hän pelasi seurassa kolme ja puoli kautta. Elokuussa 2013 samassa sarjassa pelaava Roma hankki Ljajićin 11 miljoonalla eurolla. Elokuussa 2015 hänet lainattiin loppukaudeksi milanolaiseen Interiin. Kesällä 2016 hän siirtyi niin ikään Serie A:ssa pelaavaan Torinoon.


title: Adem Ljajić

text: Serbian A-maajoukkueessa Ljajić teki ensiesiintymisensä 17. marraskuuta 2010, kun Serbia voitti Bulgarian ystävyysottelussa 1–0. Ensimmäisen arvokilpailujen karsintaottelunsa hän pelasi EM-karsintaottelussa Pohjois-Irlantia vastaan maaliskuussa 2011. Ensimmäisen A-maajoukkuemaalinsa hän teki 7. kesäkuuta 2015 Azerbaidžania vastaan pelatussa ystävyysottelussa, jonka Serbia voitti 4–1. Ensimmäisen karsintaottelumaalinsa hän teki EM-karsinnassa Armeniaa vastaan syyskuussa 2015.


title: Adem Ljajić

text: Partizan


title: Craig Gruber

text: Craig Gruber (k. 5. toukokuuta 2015 Florida) oli yhdysvaltalainen muusikko, joka tunnettiin parhaiten Rainbow-yhtyeen alkuperäisenä basistina. Kitaristi Ritchie Blackmorea lukuun ottamatta Gruber oli muiden Rainbow’n alkuperäisjäsenten tapaan soittanut aiemmin Elf-yhtyeessä, jonka kokoonpanosta (kitaristia pois lukien) Blackmore Rainbow’n kasasi. Gruber soitti Rainbow’n ensimmäisellä albumilla "Ritchie Blackmore’s Rainbow". Pian albumin julkaisun jälkeen Blackmore erotti kaikki muut bändin jäsenet Ronnie James Dioa lukuun ottamatta.


title: Craig Gruber

text: Gruber soitti myös Gary Mooren kanssa Mooren vuoden 1984 albumilla "We Want Moore". Vuonna 1980 hän perusti Black Bible -yhtyeen entisen Rainbow-rumpali Gary Driscollin kanssa. Yhtye tuotti kaksi albumia ennen Driscollin murhaa vuonna 1987.


title: Craig Gruber

text: Myöhemmin Gruber rakensi huipputason ”soolobassoja”. Hän kuoli Floridassa 63-vuotiaana 5. toukokuuta 2015 sairastettuaan eturauhasen syöpää.


title: Pariisin kommuuni (Ranskan vallankumous)

text: Pariisin kommuuni tarkoittaa Ranskan vallankumouksen aikaista vuosina 1789–1795 toiminutta Pariisin hallitusta , Bastiljin valtauksesta alkaen. Kesällä 1792 kommuuni kieltäytyi tottelemasta Ranskan hallituksen käskyjä.


text: Pariisin kommuunin ensimmäinen pormestari oli Jean Sylvain Bailly, marraskuusta 1791 Pétion de Villeneuve, koska Bailly oli saanut epäsuosiota käyttämällä kansalliskaartia mellakan hajottamiseksi 17. heinäkuuta 1791. Vuonna 1792 kommuunia dominoi jakobiinien vasemmistosiipi.


text: 9. elokuuta 1792 uusi kommuuni otti haltuunsa kommuunin keskuksena toimineen "Hôtel de Villen" ja 10. elokuuta vallattiin Tuileries. Tämä johti lopulta valtatyhjiöön, väkivaltaan ja syyskuun murhiin.


title: Bastiljin valtaus

text: Bastiljin valtaus oli 14. heinäkuuta 1789 tapahtunut Ranskan suuren vallankumouksen varhaisvaiheen tärkeä käännekohta, jossa aseistautunut väkijoukko valtasi Pariisissa sijainneen Bastiljin ("Bastille") linnoituksen ja vapautti siellä pidetyt poliittiset vangit. Bastiljin valtausta pidetään usein koko vallankumouksen lähtölaukauksena ja tapahtumana, joka johti "ancien régimen" päättymiseen. Sen muistoksi Ranskan kansallispäivää vietetään 14. heinäkuuta.


title: Bastiljin valtaus

text: Ranskan vallankumouksen historiassa Bastiljin valtauksesta teki merkittävän varsinkin Pariisin pikkuporvariston eli sanskulottien astuminen esiin uutena poliittisena voimatekijänä.


title: Bastiljin valtaus

text: Pariisin rue Saint-Antoine -kadun varrella sijainnut Bastilji oli kaupungin puolustukseksi 1300-luvulla rakennettu linnoitus, jota oli 1400-luvulta alkaen käytetty vankilana, erityisesti kuninkaan määräyksestä ilman oikeudenkäyntiä vangituille poliittisille vangeille. Vuoteen 1789 mennessä se oli jo pääosin menettänyt merkityksensä poliittisten vankien säilytyspaikkana, mutta se tunnettiin edelleen Bourbonien itsevaltaisen hallinnon vihatuimpien piirteiden vertauskuvana. Tuohon aikaan siellä pidettiin lähinnä kahta vankiryhmää: kirjailijoita, jotka olivat arvostelleet hallinnon epäkohtia, ja ihmisiä, jotka oli vangittu omien perheidensä toiveesta skandaalin tai oikeudenkäynnin välttämiseksi.


title: Bastiljin valtaus

text: Vuosi 1788 oli ollut Ranskassa huono satovuosi, joten vuonna 1789 elintarvikkeista oli pulaa ja hinnat nousivat, minkä seurauksena osa tuotannosta lamaantui ja paljon ihmisiä jäi työttömiksi. Väestön levottomuudet kasvoivat vähitellen vuoden mittaan ja tyytymättömyyttä esiintyi kaikissa kansankerroksissa. Kun kuningas Ludvig XVI:n yritykset ratkaista Ranskan valtiontalouden suuria ongelmia itsevaltiuden keinoin olivat törmänneet aateliston vastarintaan, hän oli myöntynyt kutsumaan koolle vuodeksi 1789 Ranskan säätyjen yleiskokouksen, jonka oli tarkoitus käsitellä myös muita yhteiskunnallisia epäkohtia. Säätykokouksessa valistusaatteiden innoittamat kolmannen säädyn edustajat päättivät irtautua vanhoista muodoista ja julistautuivat 17. kesäkuuta 1789 kansalliskokoukseksi, johon myös pappissäädyn enemmistö ja osa aatelissäädystä pian liittyi. Kokousedustajat vannoivat valan, jonka mukaan he laatisivat Ranskalle perustuslain eivätkä hajaantuisi ennen sitä. Ludvig XVI vastusti kolmannen säädyn päätöksiä, mutta kun hänen määräystään säätyjen paluusta erillisiin kokouksiinsa ei toteltu, hän ilmoitti 27. kesäkuuta hyväksyvänsä tapahtuneen, ja 9. heinäkuuta kolmas sääty julisti virallisesti olevansa tästedes perustuslakia säätävä kansalliskokous.


title: Bastiljin valtaus

text: Vanhoilliset piirit Ranskan hovissa ja ylimystön keskuudessa suostuttelivat kuitenkin Ludvig XVI:tta hajottamaan kansalliskokouksen voimakeinoin. Pariisin sekä kansalliskokouksen kokoontumispaikkana toimineen Versailles’n ympäristöön alettiin seuraavina viikkoina koota vaivihkaa luotettavia sotilasyksiköitä, yhteensä 16 rykmenttiä ja 20 000 miestä. Joukkoja sijoitettiin muun muassa Sèvresin ja Saint-Denis’n esikaupunkeihin sekä kaupungin läheiselle Marskentälle. Suunnitellun vastaiskun ensimmäinen askel oli kuninkaan 11. heinäkuuta julkistama päätös erottaa uudistusmielisen politiikan keulakuvana pidetty valtiovarainministeri Jacques Necker, jonka hän oli nimittänyt vuotta aiemmin. Samana päivänä Ludvig XVI nimitti uuden hallituksen, jonka pääministerinä oli vanhoillinen paroni Louis de Breteuil. Sotaministeriksi nimitettiin marsalkka Victor-François de Broglie.


title: Bastiljin valtaus

text: Kun tieto Neckerin erottamisesta saapui Pariisiin 12. heinäkuuta, se herätti tyrmistystä. Kaupungilla alkoi kiertää huhuja kuninkaan aikeista palauttaa itsevaltius. Levottomuudet alkoivat velloa. Pariisin rajoilla sijainneista 50:stä tulliasemasta ainakin 40 ryöstettiin ja poltettiin muutaman päivän aikana. Myös Saint-Lazaren luostarin viini-, vilja- ja juustovarastot ryöstettiin. Vankeja pakeni Châtelet’n ja La Forcen vankiloista. Pankkiirit pelkäsivät Neckerin lähdön pahentavan taloudellista tilannetta ja Pariisin pörssi julistettiin suljetuksi. Pariisin porvariston valitsemat 407 valitsijamiestä, jotka olivat aiemmin valinneet pääkaupungin edustajat kolmanteen säätyyn, kokoontuivat 12. heinäkuuta Pariisin kaupungintalolla ja päättivät perustaa järjestyksen ylläpitoon kansalaismiliisin eli porvarikaartin, johon tulisi 200 miestä jokaiselta 60:lta äänestysalueelta. Samalla päätettiin perustaa myös neuvoa-antava komitea edustamaan kaupunkilaisia.


title: Bastiljin valtaus

text: Suosittuna kohtaamispaikkana tunnettu Palais-Royal oli kesällä 1789 muodostunut rajoittamattomien poliittisten keskustelujen ja radikaalin agitaation keskukseksi, koska palatsin kuninkaallisen omistuksen ansiosta poliisilla ei ollut toimivaltaa sen alueella. Palatsin omisti edistysmielisenä tunnettu kuninkaan sukulainen, Orléansin herttua Philippe. Iltapäivällä 12. heinäkuuta tuhansia kaupunkilaisia kokoontui palatsin sisäpihalle, jossa 29-vuotias asianajaja Camille Desmoulins piti katukahvilan pöydällä seisten kiihkeän agitaatiopuheen kehottaen kansalaisia tarttumaan aseisiin ja varautumaan ”patrioottien Pärttylinyöhön”. Palais-Royalista lähti sen jälkeen mielenosoituskulkueita eri puolille kaupunkia. Mielenosoittajat pitivät surunauhoja ja kantoivat mukanaan Curtiuksen vahakabinetista lainattuja Neckerin ja Orléansin herttuan rintakuvia. He kivittivät sotilaita, jotka yrittivät pysäyttää yhden kulkueen Place Vendômella. Kun kulkue eteni Place Louis XV -aukiolta Tuileries’n puiston kautta kohti kuninkaallista Tuileries’n palatsia, se sai vastaansa ylhäissäätyisen Lambescin prinssi Charles-Eugènen komentamat saksalaiset ratsumiehet, mistä seurasi pieni kahakka. Ratsuväen käyttö aseettomia mielenosoittajia vastaan ruokki pariisilaisten vihaa ja kärjisti tilannetta.


title: Bastiljin valtaus

text: Kansalaisjoukot aseistautuivat ryöstelemällä aseseppien liikkeitä ja hankkivat näin itselleen musketteja, kiväärejä, sapeleja ja keihäitä. Heinäkuun 13. päivän aamuna Pariisissa soitettiin hätäkelloja ja kaupunkilaiset valmistautuivat kuninkaan joukkojen hyökkäykseen pystyttämällä barrikadeja, kaivamalla vallihautoja ja asettumalla puolustusasemiin. Uudet porvarikaartit alkoivat johtaa kansannousua. Pääosa Pariisin varuskunnan sotilaista oli haluttomia käyttämään voimaa kaupunkilaisia vastaan. Aamulla 14. heinäkuuta kansanjoukko tunkeutui Invalidihotellin suureen asevarastoon, josta se sai haltuunsa 32 000 kivääriä. Kaupungin puolustamiseen tarvittiin myös ruutia, mutta Invalidihotellin 250 tynnyrin ruutivarasto oli juuri siirretty kaupungin toiselle laidalle Bastiljin linnoitukseen.


title: Bastiljin valtaus

text: Invalidihotellin jälkeen aseistautunut kansanjoukko lähti valtaamaan Bastiljia. Pääjoukko käsitti noin 900 pikkukauppiasta ja käsityöläistä linnoitusta ympäröineestä Saint-Antoinen kaupunginosasta, mutta mukaan liittyi myöhemmin myös kansalaismiliisin joukkoja, jotka toivat mukanaan viisi tykkiä, sekä kaksi kapinallisten puolelle siirtynyttä osastoa kuninkaallisesta henkivartiokaartista. Linnoitusta komensi eversti, markiisi Bernard-René Jourdan de Launay, jolla oli käytettävissään vain 80 vanhaa sotaveteraania ja 30 sveitsiläiskaartilaista sekä kahden päivän muonavarastot. Aluksi piiritys sujui rauhanomaisesti ja piirittäjät neuvottelivat linnoituksen antautumisesta, mutta de Launay kieltäytyi antautumasta ilman Versailles’sta annettua käskyä. Puolustajien alivoimasta huolimatta linnoituksen korkeat muurit suojasivat sitä tehokkaasti.


title: Bastiljin valtaus

text:
Puoli kahdelta iltapäivällä muutama mies onnistui kiipeämään viereisen hajuvesikaupan katolta linnoituksen ulkomuurille ja katkaisemaan laskusillan ketjut, jolloin laskusilta rojahti alas. Väkijoukkoa pääsi tunkeutumaan vallihaudan yli linnan esipihalle ja varsinainen taistelu alkoi, kun de Launay antoi käskyn ampua laskusillalle päässeitä piirittäjiä. Hyökkäystä ryhtyivät johtamaan Jacob Elie ja Pierre-Augustin Hulin -nimiset sotilasloikkarit. Taistelua kesti kolmisen tuntia. Lopulta piirittäjät keksivät suunnata kolme tykkiä kohti linnoituksen porttia ammuttuaan sitä ennen vain muureja. Tällöin omat sotilaat painostivat komendantti de Launayn antamaan antautumiskäskyn. Aluksi portin läpi ojennettiin viimeisenä oljenkortena paperilappu, jossa uhattiin räjäyttää koko ruutivarasto elleivät piirittäjät perääntyisi, mutta kun tämä ei tehonnut, de Launay määräsi avaamaan portit. Väkijoukko ryntäsi sisään, riisui varuskunnan aseista ja ryösti sekä hajotti vankilan. Kolme tuntia kestäneessä taistelussa piirittäjien puolella kaatui 83 miestä ja lisäksi 15 kuoli myöhemmin haavoihinsa. Kaikkiaan piirittäjien laskettiin menettäneen noin 160 miestä kaatuneina tai haavoittuneina. Linnoitusta puolustaneista sotilaista kaatui taistelun aikana vain yksi ja muutama haavoittui.
Linnoituksesta löytyi vain seitsemän vankia, joista pääosa oli tavallisia rikollisia ja kaksi mielipuolia, mutta heidät yhtä kaikki vapautettiin ja heitä kuljetettiin riemusaatossa Pariisin kaduilla. De Launay otettiin vangiksi, mutta matkalla kaupungin halki väkijoukko ympäröi ja surmasi hänet. Hänen irtileikattua päätään kuljetettiin seipään nokassa samassa kulkueessa. Kaupungintalolle päästyään väkijoukko surmasi myös Pariisin kauppiaskunnan profossin ("prévôt des marchands") Jacques de Flessellesin, jonka väitettiin antaneen De Launaylle käskyn ampua väkijoukkoa. Lisäksi Bastiljin portin avanneelta vartijalta leikattiin irti käsi, joka yhä piteli portin avainta. Vihattua Bastiljia ryhdyttiin joukolla purkamaan jo seuraavana päivänä. Paikalla on nykyään Place de la Bastille -aukio.


title: Bastiljin valtaus

text: Kuningas Ludvig XVI ei ollut lainkaan tietoinen Pariisin tapahtumista ja kirjoitti päiväkirjaansa heinäkuun 14. päivän kohdalle pelkästään sanan "Rien", ”ei mitään”.


title: Bastiljin valtaus

text: Bastiljin antautuminen osoitti, että sotavoiman käyttöön kansanjoukkoja vastaan ei enää voinut luottaa. Kuningas Ludvig XVI luopui suunnitelmasta hajottaa kansalliskokous ja julisti 15. heinäkuuta kutsuvansa ylimääräiset sotajoukot pois Pariisin ja Versailles’n ympäriltä. Seuraavana päivänä Necker nimitettiin takaisin valtiovarainministeriksi. Pariisissa tapahtui tällä välin kunnallishallinnon vallankumous: kansalaismiliisistä muodostettiin uusi kansalliskaarti, jonka komentajaksi valittiin markiisi Gilbert du Motier de Lafayette, kun taas neuvoa-antava komitea julistautui Pariisin uudeksi kaupunginhallinnoksi nimellä Pariisin kommuuni ja valitsi uudeksi määriksi eli pormestariksi kansalliskokouksen puhemiehen Jean Sylvain Baillyn. Kuningas saapui 17. heinäkuuta Pariisiin, jossa hän tapasi sovinnollisesti kansalliskaartin ja kommuunin johtajat ja suostui ottamaan vastaan kumouksellisten tunnukseksi muodostuneen kolmivärisen kokardin. Tämän jälkeen sadoissa Ranskan kaupungeissa perustettiin Pariisin esimerkkiä seuraten asukkaita edustavia kaupunginhallituksia ja vapaaehtoisista koostuneita kansalliskaartin osastoja, joista Versailles’n kansalliskokous sai itselleen vahvan tukivoiman.


title: Bastiljin valtaus

text: Bastiljin valtaus käynnisti ensimmäisen maastapaon aallon ylimystön ja vankimpien "ancien régimen" kannattajien joukossa. Jo 16.–17. heinäkuuta Ranskasta pakenivat muun muassa ministeri Breteuil, marsalkka Broglie, kuninkaan veli Artois’n kreivi, Condén suvun päämies ruhtinas Louis Joseph ja Polignacin herttuatar Yolande de Polastron miehensä kanssa.


title: Bastiljin valtaus

text: Noin viikkoa Bastiljin valtauksen jälkeen Ranskan maaseudulla käynnistyi suurena pelkona tunnettu väkivaltaisuuksien aalto, kun talonpojat alkoivat hyökkäillä aatelisten kartanoihin, mikä sysäsi vallankumouksen seuraavaan vaiheeseen. Myös Pariisissa väkivalta ryöpsähti uudelleen samaan aikaan, kun muun muassa Neckerin lyhytaikainen seuraaja Joseph Foullon joutui kadulla väkijoukon lynkkaamaksi yhdessä vävynsä François Bertier de Sauvignyn kanssa.


title: Bastiljin valtaus

text: Bastiljin valtauksen päivä 14. heinäkuuta julistettiin Ranskan kansallispäiväksi kolmannen tasavallan aikana vuonna 1880. Päivää vietetään juhlapäivänä myös eräissä muissa maissa.


title: Tyrvään Pyhän Olavin kirkko (kirja)

text: Tyrvään Pyhän Olavin kirkko – Sata ja yksi kuvaa on vuonna 2010 ilmestynyt kirja, jossa esitellään Tyrvään Pyhän Olavin kirkon historia ja uudet kirkkomaalaukset ja niiden synty. Kirjan tekstin on kirjoittanut tyrvääläissyntyinen toimittaja Pirjo Silveri, jolle kirkko tuli tutuksi jo edellisen kirjan, talkootyötä käsittelevän "Kirkonrakentajat : kaikkien aikojen talkoot Tyrväällä" tekemisen yhteydessä. Kirkkomaalauksia esittelevä teos julkistettiin Sastamalassa Vanhan kirjallisuuden päivillä 3. heinäkuuta 2010.


title: Tyrvään Pyhän Olavin kirkko (kirja)

text: Kirkon sisätilojen maalausta Silveri seurasi jo taiteilijoiden valinnasta lähtien tehtävään kutsuttuna dokumentoijana. Taiteilijoiden valintaprosessi ei ollut helppo, sillä seurakunnalla oli oma näkemyksensä ja helsinkiläisillä asiantuntijoilla omansa. Lopulta seurakunta päätti kuitenkin tehdä valinnan itse ja valitsi tekijöiksi Kuutti Lavosen ja Osmo Rauhalan. Silveri esittelee kirkon, sen sisätilojen suunnittelun ja myös itse taiteilijat ja heidän avustajansa.


title: Tyrvään Pyhän Olavin kirkko (kirja)

text: Sen jälkeen kun työt paljastettiin loppukesällä 2009, kirkkoon kävi tutustumassa puolentoista kuukauden aikana yli 40 000 vierasta, ja mielenkiinto jatkui seuraavana kesänä yhtä tiiviinä. Silverille kirkon saama suosio ei ollut yllätys.


title: Pirjo Silveri

text: Pirjo Silveri (s. 1957 Tyrvää) on suomalainen toimittaja ja kirjailija.


title: Pirjo Silveri

text: Silveri on suorittanut toimittajatutkinnon Tampereen yliopistossa. Hän on työskennellyt Aamulehdessä 1979–2004 ja ollut sen jälkeen freelance-toimittaja.